#797: Memelihara Dhab

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Apakah hukum memelihara dhab?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Definisi Dhab
Dalam bahasa Arab ia dipanggil sebagai Dhab (ضَبّ) atau nama saintifiknya ialah Uromastyx aegyptia merupakan sejenis biawak yang terdapat di padang pasir. Dari segi sains ia dikelaskan sebagai dalam keluarga cicak. Ia boleh didapati serata Timur Tengah termasuk Mesir, Libya, Palestin, dan lain-lain. Ia sering duduk di kawasan kering dan berbatu.
Dhab membiak secara bertelur dan mempunyai kulit bersisik tebal. Selain itu, ia merupakan sejenis haiwan herbivor — memakan sayur-sayuran yang tinggi kadar air serta kekacang sebagai sumber protein. Ia menghabiskan banyak masanya di dalam lubang yang digalinya untuk menyembunyikan dirinya atau dicelah-celah batu-batu yang selamat untuknya berlindung.
[1]
Kamaluddin al-Damiri menyebutkan bahawa Dhab merupakan haiwan darat sebagaimana yang diketahui umum — dalam kalangan masyarakat Arab — dan ia menyerupai biawak (الوَرَلُ). Nama julukannya ialah Abu Hisl (أَبُو حِسْلٍ) dan kata jamaknya ialah Dhibab (ضِبَابٌ) dan Adub (أَضُبٌّ), sebagaimana perkataan Kaff (كَفّ) dan Akuff (أَكُفّ). Manakala Dhab betina pula dipanggil sebagai Dhabbah (ضَبَّةٌ). Pepatah Arab ada menyebut — bagi menggambarkan keengganan mereka melakukan sesuatu —:
لَا أَفْعَلُهُ حَتَّى يَرِدَ الضَّبُّ
Maksudnya
:
“Aku tidak akan melakukannya sehinggalah Dhab datang — ke air
.”
Hal ini kerana Dhab tidak mendatangi air. Ibn Khalawaih menyebutkan bahawa Dhab tidak minum air dan hidup selama 700 tahun atau lebih. Dikatakan ia kencing sekali pada setiap 40 hari dan giginya tidak gugur. Begitu juga, dikatakan giginya itu pula hanya sebaris dan tidak berbahagi-bahagi.
[2]
Selain itu, al-Qalyubi juga ada menyebutkan bahawa dhab ialah haiwan yang menyerupai biawak (الوَرَلُ). Ia mampu hidup sekitar tujuh ratus tahun. Ia juga tidak minum air dan kencing sekali pada setiap 40 hari. Di samping itu, dhab betina memiliki dua alat kelamin betina dan dhab jantan juga memiliki dua alat kelamin jantan.
[3]
Memelihara Haiwan di dalam sangkar
Membela sesuatu binatang untuk dijadikan haiwan peliharaan adalah dibolehkan di dalam Islam selagi mana tidak berlaku zalim terhadap binatang tersebut serta tiada larangan yang menghalang daripada memelihara binatang-binatang tersebut seperti khinzir dan anjing. Perkara ini boleh dilihat berdasarkan hadis Nabi SAW yang berikut. Daripada Anas bin Malik RA, katanya:
كَانَ النَّبِيُّ صلى الله عليه وسلم أَحْسَنَ النَّاسِ خُلُقًا، وَكَانَ لِي أَخٌ يُقَالُ لَهُ أَبُو عُمَيْرٍ ـ قَالَ أَحْسِبُهُ فَطِيمٌ ـ وَكَانَ إِذَا جَاءَ قَالَ  “ يَا أَبَا عُمَيْرٍ مَا فَعَلَ النُّغَيْرُ ” نُغَرٌ كَانَ يَلْعَبُ بِهِ، فَرُبَّمَا حَضَرَ الصَّلاَةَ وَهُوَ فِي بَيْتِنَا، فَيَأْمُرُ بِالْبِسَاطِ الَّذِي تَحْتَهُ فَيُكْنَسُ وَيُنْضَحُ، ثُمَّ يَقُومُ وَنَقُومُ خَلْفَهُ فَيُصَلِّي بِنَا.
Maksudnya:

Nabi SAW merupakan insan yang paling baik akhlaknya. Aku mempunyai seorang saudara lelaki yang diberi gelaran Abu Umair – dia berkata: Aku kira dia sudah berhenti daripada meminum susu ibu. Sekiranya Baginda datang, Baginda akan bertanya: “Wahai Abu ‘Umair! Apa yang sedang dilakukan al-Nughair?” iaitu sejenis burung pipit yang selalu dia bermain-main dengannya. Kadang-kala apabila tibanya waktu solat sedangkan Baginda berada di rumah kami, maka Baginda menyuruh untuk disapu (dibersihkan) tikar yang duduk di atasnya, lalu direnjis dengan air. Kemudian Baginda solat dan kami pun berdiri di belakang Baginda, Baginda mengimamkan kami
.
[4]
Al-Hafiz Ibn Hajar di dalam Fath al-Bari menyatakan: Berdasarkan hadith ini, dibolehkan membelanjakan harta untuk permainan kanak-kanak pada perkara yang harus dan dibolehkan juga mengurung burung di dalam sangkar dan semisalnya, dan mencukur sayapnya.
[5]
Bahkan diwajibkan bagi sesiapa yang memelihara jenis-jenis haiwan yang dibolehkan untuk dipelihara dengan berbuat baik kepada mereka, memberikan mereka makan sebagaimana yang mereka perlukan. Hal ini kerana terdapat peringatan daripada Rasulullah SAW sebagaimana yang diriwayatkan daripada Ibn Umar R.Anhuma, daripada Nabi SAW, Baginda bersabda:
دَخَلَتِ امْرَأَةٌ النَّارَ فِي هِرَّةٍ رَبَطَتْهَا، فَلَمْ تُطْعِمْهَا، وَلَمْ تَدَعْهَا تَأْكُلُ مِنْ خَشَاشِ الأَرْضِ
Maksudnya:
 “
Seorang wanita masuk ke dalam neraka kerana seekor kucing yang diikatnya. Dia tidak memberinya makanan, bahkan tidak membiarkannya memakan serangga-serangga tanah.
[6]
Imam al-Khatib al-Syirbini menukilkan bahawa haiwan bahimah ini ialah haiwan yang muhtaram (yang dimuliakan yakni bukan haiwan perosak), tidak terhad kepada haiwan ternakan berkaki empat, seperti mana yang disebut oleh Imam al-Azraie. Menjadi kewajiban bagi pemilik haiwan berkenaan untuk menyediakan makanan dan minuman sekadar boleh menghilangkan kelaparan dan kehausan.
[7]
Memelihara Dhab
Pada asasnya, jumhur ulama berpendapat bahawa dhab adalah harus untuk dimakan dan tidak makruh. Inilah pendapat mazhab al-Syafi‘i, Malik dan Ahmad. Manakala ulama mazhab Abu Hanifah pula berpendapat hukumnya adalah makruh.
[8]
Terdapat banyak hadith yang menunjukkan kepada keharusan untuk memakan dhab. Di antaranya ialah hadith daripada Ibn Abbas R.Anhuma bahawa:
أَنَّ أُمَّ حُفَيْدٍ بِنْتَ الحَارِثِ بْنِ حَزْنٍ – خَالَةَ ابْنِ عَبَّاسٍ – أَهْدَتْ إِلَى النَّبِيِّ صَلَّى اللهُ عَلَيْهِ وَسَلَّمَ سَمْنًا وَأَقِطًا وَأَضُبًّا. فَدَعَا بِهِنَّ، فَأُكِلْنَ عَلَى مَائِدَتِهِ، وَتَرَكَهُنَّ النَّبِيُّ صَلَّى اللهُ عَلَيْهِ وَسَلَّمَ كَالْمُسْتَقْذِرِ لَهُنَّ. وَلَوْ كُنَّ حَرَامًا مَا أُكِلْنَ عَلَى مَائِدَةِ النَّبِيِّ صَلَّى اللهُ عَلَيْهِ وَسَلَّمَ، وَلاَ أَمَرَ بِأَكْلِهِنَّ
Maksudnya:
 “Ummu Hufaid binti al-Harith bin Hazn — ibu saudara Ibn Abbas — menghadiahkan minyak sapi, keju, dan dhab kepada Nabi SAW. Kemudian Baginda SAW meminta agar dibawakannya (dhab itu), lalu dimakan di atas tempat hidangannya dan Nabi SAW meninggalkannya seperti orang yang tidak menyukainya (kerana kotor). Sekiranya ia haram pasti tidak dimakan di atas tempat hidangan Nabi SAW dan tidak pula Baginda SAW perintahkan untuk memakannya.”
[9]
Imam al-Nawawi menyebutkan, umat Islam telah ijma‘ bahawa memakan dhab adalah halal dan tidak makruh melainkan apa yang dinukilkan daripada ulama mazhab Abu Hanifah yang menyebutkan bahawa hukumnya adalah makruh. Begitu juga al-Qadhi ‘Iyadh ada menukilkan bahawa ada sebahagian ulama berpendapat hukumnya adalah haram. Kemudian, Imam al-Nawawi menyebutkan bahawa beliau merasakan penisbahan pendapat tersebut kepada mereka — yakni pendapat yang menyatakan haram — adalah tidak benar, dan jika ia benar sekalipun ia dapat dipatahkan dengan nas dan ijma‘ ulama sebelumnya.
[10]
Imam al-Nawawi menyatakan lagi di dalam
Syarh Sahih Muslim
,: “
Jika ia termasuk (haiwan) yang bermanfaat (atau beri faedah pada manusia), maka menjualnya adalah sah dan duit jualannya juga halal
. Inilah pandangan mazhab kami (al-Syafi’e) dan mazhab kesemua ulamak, kecuali (satu pandangan) yang diriwayatkan oleh Ibnu al-Munzir.”
[11]
Justeru,
dhab merupakan haiwan yang boleh dimakan, serta boleh dijual beli. Oleh itu, diharuskan untuk memelihara dhab kerana ia memberi manfaat kepada manusia sebagai makanan bagi mereka yang memakannya
.
Kesimpulan
Sebagai kesimpulan,
kami menyatakan bahawa dhab merupakan haiwan yang halal dimakan, dijual beli. Justeru, harus untuk sesiapa yang ingin memelihara dhab sebagai haiwan peliharaan
 atau ternakan kerana ia memberi manfaat kepada manusia bagi sesiapa yang ingin memakannya.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 30 Mac 2022 bersamaan 27 Syaaban 1443H

[give_form id=”14962″]
[1]
 Lihat
https://ms.wikipedia.org/wiki/Dhab
. Diakses pada 26 Januari 2022. Lihat juga
https://www.bharian.com.my/berita/nasional/2021/02/786434/ustaz-azhar-kini-penternak-dhab
. Diakses pada 26 Januari 2022.
[2]
 Lihat
Hayah al-Hayawan al-Kubra,
 2/703.
[3]
 Lihat
Hasyiata Qalyubi wa ‘Umairah
, 4/259.
[4]
 Riwayat al-Bukhari (6203)
[5]
 Lihat
Fath al-Bari,
 10/583
[6]
 Riwayat al-Bukhari (3318), dan Muslim (2242)
[7]
 Lihat
al-Iqna`
, 2/482
[8]
 Lihat
Majmu‘ Syarh al-Muhazzab
, 9/12.
[9]
 Riwayat al-Bukhari (5389)
[10]
 Lihat
Syarh al-Nawawi ‘ala Sahih Muslim
, 13/97-99.
[11]

Ibid
, 5/420


#798: Makan Bulu Ayam

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Baru-baru ini, saya ada membuat pesanan ayam goreng bahagian kepak dari sebuah kedai. Ketika memakannya, saya tidak perasan yang saya termakan bulu-bulu halus ayam yang berbaki pada kepak tersebut. Justeru, apakah hukumnya makan bulu ayam? Mohon pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا أَيُّهَا النَّاسُ كُلُوا مِمَّا فِي الْأَرْضِ حَلَالًا طَيِّبًا
Maksudnya:

“Wahai sekalian manusia! Makanlah daripada apa yang ada di bumi yang halal lagi baik.”
[1]
Ayat ini ditujukan kepada seluruh manusia sama ada orang beriman ataupun kafir, supaya memakan apa yang ada di atas muka bumi, yang terdiri daripada biji-bijian, buah-buahan dan haiwan-haiwan yang telah dihalalkan untuk mereka mengambilnya — yakni makan dan ambil manfaat daripadanya, — bukan dengan cara merampasnya, mencuri, jual beli yang diharamkan atau perkara-perkara yang seumpamanya.  Manakala lafaz ‘
tayyiban
’ pula bermaksud bukan daripada perkara yang buruk — yakni kotor dan jijik — seperti bangkai, darah, daging babi dan lain-lain. Oleh itu, ayat ini merupakan dalil bahawa hukum asal bagi sesuatu perkara itu — yakni untuk dimakan dan diambil manfaatnya — adalah harus.
[2]
Pada asasnya, sembelihan yang dilakukan pada haiwan yang halal dimakan, menunjukkan bahawa haiwan itu harus untuk dimakan secara keseluruhannya — yakni meliputi seluruh bahagian atau anggotanya yang lain selagi mana tiada nas dalil yang menyatakan sebaliknya.
[3]
 Abu al-Husain Yahya bin Abu al-Khair ada menyatakan bahawa tidak ada sesuatupun daripada bahagian anggota haiwan halal yang disembelih menjadi najis disebabkan oleh sembelihan yang dilakukan. Sebaliknya, kita diharuskan untuk mengambil manfaat dengan dagingnya, tulangnya, bulunya, uratnya dan lain-lain selagi mana ia bukan najis.
[4]
Begitulah juga menurut mazhab Syafi‘i bulu daripada haiwan yang halal dimakan dagingnya adalah suci berdasarkan nas al-Quran dan ijmak ummah. Imam al-Haramain dan selainnya menyebutkan bahawa pada asalnya ia diqiaskan sebagai najis seperti mana baki anggota haiwan lain yang terpisah ketika masih hidup. Akan tetapi umat bersepakat ke atas kesuciannya kerana keperluan mereka kepadanya bagi menghasilkan pakaian dan hamparan, serta bulu-bulu daripada haiwan yang disembelih tidak mencukupi bagi perkara tersebut. Selain itu, Imam al-Nawawi juga ada menyebutkan, sekiranya terpisah bulu-bulu daripada haiwan yang halal dimakan dagingnya ketika masih lagi hidup, sama ada secara sendirinya atau dicabut, maka terdapat perbezaan pendapat mengenai hukumnya dalam kalangan mazhab Syafi‘i. Pendapat yang sahih berkenaannya sebagaimana diputuskan oleh Imam al-Haramain, al-Baghawi dan jumhur bahawa ia adalah suci.
[5]
Selain daripada itu, al-Khatib al-Syirbini juga ada menjelaskan dengan lebih lanjut bahawa bahagian yang terpisah daripada haiwan yang hidup, hukumnya adalah seperti bangkainya. Dalam erti kata lain, haiwan yang hidup itu, sekiranya bangkainya adalah suci maka bahagian yang terpisah itu juga adalah dikira sebagai suci. Sekiranya bangkainya adalah najis maka bahagian yang terpisah itu juga adalah dikira sebagai najis. Oleh itu, bahagian yang terpisah daripada manusia, ikan atau belalang adalah suci, manakala haiwan selainnya adalah dianggap najis. Adapun, bahagian yang terpisah daripada haiwan yang sudah mati, hukumnya mengikut sebagaimana haiwan tersebut mati (disembelih ataupun tidak) tanpa syak lagi melainkan pada bulu haiwan yang boleh dimakan. Hukumnya adalah suci secara ijmak para ulama.
[6]
Kesimpulannya
Berdasarkan kepada perbincangan dan perbahasan di atas, kami berpendapat bahawa bulu haiwan daripada haiwan yang halal dimakan dagingnya adalah suci sebagaimana pendapat muktamad dalam mazhab Syafi‘i. Justeru, tidak mengapa memakan bulu ayam selagi mana tidak memudaratkan atau membahayakan kesihatan. Hal ini kerana ia kembali kepada hukumnya yang asal iaitu halal untuk dimakan. Lebih-lebih lagi bulu itu merupakan cabang daripada bahagian haiwan yang disembelih, maka harus untuk dimanfaatkan atau dimakan sebagaimana bahagian-bahagiannya yang lain.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 30 Mac 2022 bersamaan 27 Syaaban 1443H

[give_form id=”14962″]

[1]
 Surah al-Baqarah: 168
[2]
 Lihat
Tafsir al-Sa‘di
, 1/80
[3]
 Lihat
al-Mausu‘ah al-Fiqhiyyah al-Kuwaitiyyah
, 5/153.
[4]
 Lihat
al-Bayan
, 1/80.
[5]
 Lihat
al-Majmu‘ Syarh al-Muhazzab
, 1/241.
[6]
 Lihat
Mughni al-Muhtaj
, 1/235.


#799: Memelihara Ular

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Apakah hukum seseorang itu memelihara ular?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Definisi Ular
Ular menurut Kamus Dewan Edisi Keempat merupakan binatang menjalar yang tidak berkaki dan kulitnya bersisik. Ia juga terbahagi kepada dua, sama ada yang berbisa dan yang tidak berbisa.
[1]
Ular merupakan reptilia karnivor yang panjang dan berkaki dalam
suborder Serpentes
. Seperti semua spesies
Squamata
, ular merupakan vertebrat amniot ektoterma yang berkulitkan sisik yang bertindan-tindih. Kebanyakan spesies ular mempunyai tengkorak yang lebih banyak sendinya berbanding leluhur cicaknya supaya mudah untuk menelan mangsa yang lebih besar daripada kepalanya dengan rahang yang amat mudah gerak. Untuk menampung badan ular yang sempit, organ-organ yang berpasangan (seperti ginjal) tersusun secara berikut-ikut, bukan bersebelahan, apalagi kebanyakan ular hanya mempunyai sebatang paru-paru. Sesetengah spesies mempunyai
girdel pelvis
 dengan sepasang cakar vestij di sebelah kloaka. Juga terdapat jenis reptilia yang tidak berkaki tetapi bukan ular, iaitu cicak tanpa kaki; bezanya adalah, ular tiada kelopak mata dan telinga luaran.
Ular ditemui hidup di setiap benua (kecuali Antartika), Lautan Pasifik dan Lautan Hindi, serta kebanyakan daratan yang lebih kecil. Antara yang terkecuali ialah beberapa pulau besar seperti Ireland dan New Zealand, serta kebanyakan pulau kecil di Lautan Atlantik dan tengah Lautan Pasifik. Lebih daripada 20 keluarga ular kini dikenal pasti, terdiri daripada sekitar 500 genus dan sekitar 3,400 spesies. Ular terdapat dalam pelbagai saiz, daripada ular benang yang hanya berukuran 10 cm, hingga ular sawa rendam yang boleh mencapai 8.7 meter.
Kebanyakan ular yang berbisa menggunakan bisanya terutamanya untuk membunuh dan melumpuhkan mangsa berbanding mempertahankan diri. Terdapat ular yang memiliki bisa yang cukup kuat untuk menyebabkan kesakitan yang teruk atau kematian terhadap manusia. Ular yang tidak berbisa pula menelan mangsa hidup-hidup atau menjerut mangsa hingga mati sebagaimana ular sawa dan seumpamanya.
[2]
Hukum Memelihara Ular
Ular ialah haiwan yang berbahaya dan memudharatkan. Bahkan Nabi SAW memerintahkan untuk membunuh mereka di mana sahaja mereka ditemui. Hal ini sebagaimana yang diriwayatkan daripada Aisyah R.Anha, Rasulullah SAW bersabda:
خَمْسٌ فَوَاسِقُ يُقْتَلْنَ فِي الْحِلِّ وَالْحَرَمِ : الْحَيَّةُ ، وَالْغُرَابُ الْأَبْقَعُ ، وَالْفَأْرَةُ ، وَالْكَلْبُ الْعَقُورُ ، وَالْحُدَيَّا
Maksudnya
: “
Lima binatang fawasiq yang boleh dibunuh di tanah halal dan haram (atau dalam keadaan berihram), iaitu ular, burung gagak hitam bercampur putih, tikus, anjing gila, burung helang
.
[3]
Imam al-Nawawi menyatakan di dalam syarahnya: Perkataan
fawasiq
 yang di dalam hadith ini bermaksud binatang-binatang pengganggu dan perosak. Berdasarkan hadith ini juga, kebanyakan ulama’ bersepakat bahawa harus membunuh binatang-binatang tersebut sama ada di tanah haram dan juga di luar tanah haram.
[4]
Begitu juga dengan hadith yang diriwayatkan daripada Ibn Umar R.Anhuma, bahawa dia mendengar Nabi SAW berkhutbah di atas mimbar dan bersabda:
اقْتُلُوا الحَيَّاتِ، وَاقْتُلُوا ذَا الطُّفْيَتَيْنِ وَالأَبْتَرَ، فَإِنَّهُمَا يَطْمِسَانِ البَصَرَ، وَيَسْتَسْقِطَانِ الحَبَلَ
Maksudnya:

“Bunuhlah ular-ular dan bunuhlah dzu tufyatain (ular dengan dua garisan putih di belakangnya) dan abtar (ular yang ekornya pendek atau tidak berekor), kerana sesungguhnya kedua-dua itu dapat membutakan mata dan menggugurkan kandungan.”
Al-Zarkasyi berkata: “Diharamkan menahan sesuatu daripada lima haiwan perosak ini untuk tujuan memiliki .”
[5]
Imam al-Suyuti menyatakan”Apa yang diharamkan penggunaannya, maka haram untuk diambilnya. Justeru, diharamkan untuk mengambil alat hiburan, peralatan kewangan, anjing yang tidak digunakan untuk berburu, babi, dan haiwan-haiwan perosak”
[6]
Ibn Qudamah pula berkata: Apa yang diwajibkan untuk dibunuh adalah haram dimiliki.
[7]
Kesimpulan
Sebagai kesimpulan,
kami menyatakan bahawa ular merupakan antara haiwan yang berbahaya dan memudharatkan.
Hal ini sebagaimana kaedah yang masyhur yang diambil daripada hadith yang diriwayatkan daripada Ibn Abbas R.Anhuma bahawa Rasulullah SAW bersabda:
لَا ضَرَرَ وَلَا ضِرَارَ
Maksudnya:
 “
Tidak boleh mendatangkan mudarat dan membalas mudarat dengan mudarat yang lain.”
[8]
Justeru, haram untuk memeliharanya dan membela ular
 sebagaimana arahan daripada Nabi SAW untuk membunuhnya berserta dengan hujah-hujah yang kami kemukakan.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 30 Mac 2022 bersamaan 27 Syaaban 1443H

[give_form id=”14962″]

[1]
 Lihat
https://prpm.dbp.gov.my/cari1?keyword=ular
[2]
 Lihat
https://ms.wikipedia.org/wiki/Ular
[3]
 Riwayat al-Bukhari (3314) dan Muslim (1198),
[4]
 Lihat
Syarh al-Nawawi ‘ala Sahih Muslim
, 8/113-114
[5]
 Lihat
Tuhfah al-Muhtaj
,
 9/337 dan
Al-Manthur fi al-Qawa’id al-Fiqhiyyah,
3/80
[6]
 Lihat
al-Asybah wa al-Nazair
, hlm. 28
[7]
 Lihat
al-Mughni
, 11/2.
[8]
 Riwayat Imam Malik (31) dalam
al-Muwatto’


#80 Pemakaian Niqab (Purdah) Ketika Solat

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Apa hukum pemakaian niqab (purdah) oleh wanita ketika menunaikan solat?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Menutup aurat bagi wanita muslimah adalah satu kewajipan di dalam agama. Kewajipan tersebut bertujuan untuk memelihara kehormatan wanita seterusnya mengangkat taraf dan kedudukan wanita kepada yang lebih tinggi. Bersesuaian dengan salah satu tujuan perutusan Nabi SAW iaitu untuk mengangkat martabat kaum wanita itu sendiri yang ditindas pada zaman arab jahiliyyah.
Merujuk kepada persoalan di atas, pemakaian niqab atau purdah adalah salah satu cara yang terbaik dalam bab penjagaan aurat wanita. Justeru hukum pemakaian niqab atau purdah ini adalah sunat dan afdhal bagi kaum wanita.
Namun pemakaian niqab atau purdah ketika solat pula berbeza hukumnya dengan keadaan biasa. Perkara ini dijelaskan dalam kitab
Kifayatu al-Akhyar
 seperti berikut:
Makruh hukumnya solat dengan memakai pakaian yang mempunyai gambar atau lukisan. Makruh juga wanita yang memakai niqab (purdah) ketika solat kecuali jika keadaan di masjid itu terdapat ajnabi yang tidak menjaga pandangan mereka. Namun jika dibimbangi terjadinya perkara yang buruk, maka haram ke atasnya untuk membuka niqab (purdah) tersebut.
[1]
Manakala dalam kitab
al-Iqna’
 pula menjelaskan seperti berikut:
“Makruh hukumnya solat dengan memakai pakaian yang mempunyai gambar, atau pakaian yang mempunyai lukisan atau wanita yang memakai niqab(purdah) kecuali disana terdapat lelaki ajnabi yang tidak menjaga pandangan mereka kepadanya, maka tidak harus untuk membuka niqab(purdah) dan wajib ke atasnya untuk menutup.
[2]
Kesimpulan
Justeru, berdasarkan kenyataan di atas, pemakaian niqab atau purdah bagi wanita ketika mengerjakan solat adalah makruh. Meskipun begitu, sekiranya terdapat sebab yang munasabah, maka hukumnya adalah harus. Samalah juga seperti memakai pelitup muka pada musim pandemik Covid-19. Hukumnya adalah harus.
Melihat kepada surau dan masjid yang ada di Malaysia, tempat solat tersebut kebiasaannya adalah terlindung daripada pandangan lelaki ajnabi. Maka, isu fitnah yang diperkatakan adalah tidak timbul.
Wallahu a’lam.
Bertarikh: 28/10/2021 bersamaan 21 Rabiul Awwal 1443H
[1]
 Lihat
Kifaayat al-Akhyar
, 1/93
[2]
  Lihat
al-Iqna’
, 1/124


#800: Ganti Bacaan Basmalah Ketika Berwuduk Dengan Zikir Lain

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Bolehkah menggantikan bacaan basmalah ketika berwuduk dengan zikir lain? Mohon pencerahan. Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan riwayat daripada Abu Hurairah R.A, bahawa Rasulullah SAW bersabda:
كلُّ كلامٍ، أو أمرٍ ذي بالٍ لا يُفتَحُ بذِكْرِ اللَّهِ عزَّ وجلَّ فَهوَ أبترُ
Maksudnya:
 “
Setiap ucapan atau perkara yang tidak dimulai dengan mengingati Allah ‘Azza wa Jalla (zikrullah), maka amalan tersebut akan terputus.
”
[1]
Menurut Imam al-Nawawi, maksud perkara penting dalam hadith di atas ialah sesuatu perkara yang dititikberatkan oleh seseorang itu. Manakala makna terputus pula bermaksud kurangnya keberkatan. Justeru, para ulama berpendapat disunatkan untuk memulakan setiap penulisan, pembelajaran, pengajaran, khutbah, percakapan dan lain-lain perkara yang dilihat penting dengan memuji Allah SWT.
[2]
Berbalik kepada soalan yang ditanyakan, secara umumnya para ulama telah berbeza pendapat mengenai perkara ini kepada dua pendapat. Pendapat pertama menyatakan bahawa hukumnya adalah wajib dan ini merupakan pendapat Imam Ahmad.
[3]
 Hal ini adalah berdasarkan kepada hadith daripada Nabi SAW, Baginda bersabda:
لا وُضُوءَ لِمَنْ لَمْ يَذْكُرْ اسْمَ اللَّهِ عَلَيْهِ
Maksudnya:
 “
Tidak ada wuduk bagi sesiapa yang tidak menyebut nama Allah
.”
[4]
Manakala pendapat kedua, jumhur ulama berpendapat membaca basmalah termasuk dalam sunat wuduk dan bukannya wajib. Ini adalah sebagaimana disebutkan oleh Imam al-Nawawi bahawa hukumnya adalah sunat dan bukannya wajib. Jika ditinggalkan secara sengaja, wuduknya tetap sah. Ini merupakan pendapat mazhab Syafi‘i, Malik, Abu Hanifah dan jumhur ulama, termasuklah juga merupakan salah satu riwayat daripada Imam Ahmad.
[5]
 Hal ini adalah berdasarkan kepada beberapa dalil dan hujah. Di antaranya, Nabi SAW telah mengajarkan seseorang mengenai cara berwuduk, Baginda bersabda:
تَوَضَّأْ كَمَا أَمَرَكَ اللَّهُ
Maksudnya:
 “
Berwuduklah sebagaimana yang Allah perintahkan kamu.
”
[6]
Ini merupakan isyarat kepada firman Allah SWT:
يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُوا بِرُءُوسِكُمْ وَأَرْجُلَكُمْ إِلَى الْكَعْبَيْنِ
Maksudnya:
 “
Wahai orang yang beriman, apabila kamu hendak mengerjakan sembahyang (padahal kamu berhadas kecil), maka (berwuduklah) iaitu basuhlah muka kamu, dan kedua belah tangan kamu meliputi siku, dan sapulah sebahagian dari kepala kamu, dan basuhlah kedua belah kaki kamu meliputi buku lali.
”
[7]
Imam al-Nawawi menyatakan bahawa tidak terdapat dalam ayat di atas, perintah atau kewajipan untuk membaca basmalah.
[8]
Pada asasnya bacaan basmalah sunnah dibaca pada permulaan wuduk iaitu ketika mula membasuh kedua telapak tangan. Hal ini adalah sebagaimana yang dinyatakan oleh al-Khatib al-Syirbini bahawa yang dimaksudkan dengan permulaan wuduk ialah permulaan membasuh kedua telapak tangan, lalu berniatlah wuduk dan membaca basmalah ketika itu. Dalam erti kata lain, menggabungkan niat wuduk bersama bacaan basmalah ketika mula-mula membasuh telapak tangan. Kemudian barulah melafazkan niat, dan seterusnya menyempurnakan basuhan telapak tangan itu. Hal ini kerana melafazkan niat — menurut mazhab Syafi‘i  — dan membaca basmalah adalah sunnah, serta tidak mungkin seseorang itu dapat melafazkan kedua-duanya pada masa yang sama — yakni secara serentak.
[9]
Berbalik kepada soalan yang diajukan, Syarwani menyebutkan dalam hasyiahnya, seringkas-ringkas lafaz basmalah ialah ‘
Bismillah
’. Sesiapa yang mengucapkannya, maka memperoleh pahala sunnah. Begitu juga ia tidak dapat dicapai — yakni tidak memadai — dengan bacaan selainnya yang terdiri daripada zikir-zikir disebabkan oleh bacaan basmalah itu dituntut secara khusus. Selain itu, dinyatakan juga bahawa adakah tempat bacaan basmalah dalam wuduk ini boleh diganti dengan bacaan ‘Alhamdulillah’ atau zikir-zikir yang lain sebagaimana permulaan sesuatu. Maka, al-Ramli menjawab dengan melarangnya kerana yang sabit dalamnya adalah dimulakan dengan basmalah, sedangkan
hamdalah
 dan zikrullah yang lain tidak sabit, berdasarkan sabda Nabi SAW:
تَوَضَّئُوا بِسْمِ اللَّهِ
Maksudnya:
 “
Berwuduklah dengan menyebut ‘bismillah’
”
[10]
Tambahan lagi, hal ini kerana hadith berkenaan ‘setiap perkara yang tidak dimulai dengan basmalah akan terputus’ meliputi atau merangkumi juga perbuatan wuduk.
[11]
Kesimpulannya
Berdasarkan kepada perbahasan dan perbincangan di atas, kami berpendapat bahawa tidak boleh menggantikan bacaan basmalah ketika berwuduk dengan zikir-zikir atau bacaan lain kerana bacaan basmalah itu adalah secara khusus berdasarkan nas yang sabit daripada Nabi SAW. Justeru, bacaan-bacaan selain daripadanya adalah tidak memadai mahupun mencukupi bagi mendapatkan pahala sunnah dalam hal tersebut.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 30 Mac 2022 bersamaan 27 Syaaban 1443H

[give_form id=”14962″]

[1]
 Riwayat Ahmad (8712); Ahmad Syakir menyatakan bahawa sanadnya adalah sahih. Manakala Syu‘aib al-Arna’ut pula menyebutkan bahawa sanadnya adalah dhaif. Begitu juga riwayat Ibn Majah dengan hadith seumpamanya (1894)
[2]
 Lihat
al-Majmu‘ Syarh al-Muhazzab
, 1/73.
[3]
 Lihat
al-Mughni
, 1/145.
[4]
 Riwayat al-Tirmizi (25); hadith ini dinilai hasan oleh al-Albani.
[5]
 Lihat
al-Majmu‘ Syarh al-Muhazzab
, 1/346.
[6]
 Riwayat al-Tirmizi (302); hadith ini dinilah sahih oleh al-Albani.
[7]
 Surah al-Ma’idah: 6
[8]
 Lihat
al-Majmu‘ Syarh al-Muhazzab
, 1/346-347.
[9]
 Lihat
Tuhfah al-Ahwazi
, 5/483.
[10]
 Riwayat Muslim secara maknanya (2279)
[11]
 Lihat
Tuhfah al-Muhtaj wa Hawasyi al-Syarwani wa al-‘Abbadi
, 1/224.


#801: Memelihara Biawak

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Apakah hukum memelihara biawak?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Biawak merupaka Reptilia yang kebanyakannya berasal dari Asia , Afrika dan Australia. Namun ia juga boleh ditemui di bahagian benua Amerika disebabkan oleh perdagangan haiwan peliharaan haram. Biawak terkenal dengan kukunya yang besar, ekor yang kuat, leher yang panjang, dan kaki yang berkembang dengan baik. Mereka boleh bergerak dengan pantas dan kuat dalam mengejar mangsa. Kebanyakan biawak berada di darat dan sebahagian besarnya adalah karnivor. Mereka akan makan apa sahaja daripada serangga dan burung sehingga mamalia kecil bergantung pada saiz mereka.
[1]
Hukum Memelihara Haiwan
Membela sesuatu binatang untuk dijadikan haiwan peliharaan adalah dibolehkan di dalam Islam selagi mana tidak berlaku zalim terhadap binatang tersebut serta tiada larangan yang menghalang daripada memelihara binatang-binatang tersebut seperti khinzir dan anjing. Perkara ini boleh dilihat berdasarkan hadis Nabi SAW yang berikut. Daripada Anas bin Malik RA, katanya:
كَانَ النَّبِيُّ صلى الله عليه وسلم أَحْسَنَ النَّاسِ خُلُقًا، وَكَانَ لِي أَخٌ يُقَالُ لَهُ أَبُو عُمَيْرٍ ـ قَالَ أَحْسِبُهُ فَطِيمٌ ـ وَكَانَ إِذَا جَاءَ قَالَ  “ يَا أَبَا عُمَيْرٍ مَا فَعَلَ النُّغَيْرُ ” نُغَرٌ كَانَ يَلْعَبُ بِهِ، فَرُبَّمَا حَضَرَ الصَّلاَةَ وَهُوَ فِي بَيْتِنَا، فَيَأْمُرُ بِالْبِسَاطِ الَّذِي تَحْتَهُ فَيُكْنَسُ وَيُنْضَحُ، ثُمَّ يَقُومُ وَنَقُومُ خَلْفَهُ فَيُصَلِّي بِنَا.
Maksudnya:

Nabi SAW merupakan insan yang paling baik akhlaknya. Aku mempunyai seorang saudara lelaki yang diberi gelaran Abu Umair – dia berkata: Aku kira dia sudah berhenti daripada meminum susu ibu. Sekiranya Baginda datang, Baginda akan bertanya: “Wahai Abu ‘Umair! Apa yang sedang dilakukan al-Nughair?” iaitu sejenis burung pipit yang selalu dia bermain-main dengannya. Kadang-kala apabila tibanya waktu solat sedangkan Baginda berada di rumah kami, maka Baginda menyuruh untuk disapu (dibersihkan) tikar yang duduk di atasnya, lalu direnjis dengan air. Kemudian Baginda solat dan kami pun berdiri di belakang Baginda, Baginda mengimamkan kami
.
[2]
Al-Hafiz Ibn Hajar di dalam Fath al-Bari menyatakan: Berdasarkan hadith ini, dibolehkan membelanjakan harta untuk permainan kanak-kanak pada perkara yang harus dan dibolehkan juga mengurung burung di dalam sangkar dan semisalnya, dan mencukur sayapnya.
[3]
Bahkan diwajibkan bagi sesiapa yang memelihara jenis-jenis haiwan yang dibolehkan untuk dipelihara dengan berbuat baik kepada mereka, memberikan mereka makan sebagaimana yang mereka perlukan. Hal ini kerana terdapat peringatan daripada Rasulullah SAW sebagaimana yang diriwayatkan daripada Ibn Umar R.Anhuma, daripada Nabi SAW, Baginda bersabda:
دَخَلَتِ امْرَأَةٌ النَّارَ فِي هِرَّةٍ رَبَطَتْهَا، فَلَمْ تُطْعِمْهَا، وَلَمْ تَدَعْهَا تَأْكُلُ مِنْ خَشَاشِ الأَرْضِ
Maksudnya:
 “
Seorang wanita masuk ke dalam neraka kerana seekor kucing yang diikatnya. Dia tidak memberinya makanan, bahkan tidak membiarkannya memakan serangga-serangga tanah.
[4]
Imam al-Khatib al-Syirbini menukilkan bahawa haiwan bahimah ini ialah haiwan yang muhtaram (yang dimuliakan yakni bukan haiwan perosak), tidak terhad kepada haiwan ternakan berkaki empat, seperti mana yang disebut oleh Imam al-Azraie. Menjadi kewajiban bagi pemilik haiwan berkenaan untuk menyediakan makanan dan minuman sekadar boleh menghilangkan kelaparan dan kehausan.
[5]
Beza Biawak dan Dhab
Perbezaan Antara Biawak dan Dhab
Jika diteliti, terdapat perbezaan yang ketara di antara dhab dan biawak yang biasa kita kenali di Malaysia. Dalam bahasa Arab biawak yang biasa kita kenali itu dipanggil sebagai
waral
 (الوَرَلُ) manakala dalam bahasa Inggeris pula ia dikenali sebagai
Monitor lizard
. Biawak yang biasa kita ketahui itu memiliki leher yang panjang, ekor dan cakar yang kuat. Berbeza dengan dhab yang berekor besar dan mempunyai kulit bersisik tebal. Selain itu, biawak termasuk dalam kategori haiwan pemangsa yang tidak boleh dijinakkan, berbeza dengan dhab yang dianggap sebagai haiwan jinak. Begitu juga dhab tergolong dalam kategori haiwan herbivor yang memakan tumbuh-tumbuhan dan sayur-sayuran sedangkan kebanyakan biawak pula tergolong dalam kategori haiwan karnivor dan pemangsa. Ia memakan telur, reptilia yang lebih kecil, ikan, burung, serangga, dan mamalia kecil
[6]
, sehinggakan dhab pun menjadi makanan kepadanya.
[7]
Selain itu juga dhab dianggap oleh masyarakat Arab sebagai haiwan yang elok dan memujinya sebagaimana yang disebutkan oleh Ahmad ‘Umairah dalam hasyiahnya.
[8]
  Sedangkan menurut al-Damiri, biawak dihukumkan sebagai haram kerana ia termasuk dalam kategori haiwan yang melata dan para ulama tidak mengecualikannya seperti dhab, landak dan weasel. Antara bukti yang menguatkan lagi pengharamannya — dan ia dianggap jijik berbeza dengan dhab — ialah ia boleh mengalahkan ular dan memakannya. Malah, ia juga boleh menghalau ular keluar dari lubangnya, lalu ia menjadikan lubang tersebut tempat tinggalnya. Di samping itu, cengkaman biawak juga adalah lebih kuat daripada cengkaman dhab
[9]
.
Oleh itu, jelaslah kepada kita bahawa dhab dan biawak sebagaimana yang biasa kita ketahui merupakan haiwan yang berbeza.
Hukum Memelihara Biawak
Namun begitu, terdapat beberapa hadith yang menceritakan mengenai haiwan yang berbahaya dan yang memudharatkan. Nabi SAW memerintahkan untuk membunuh mereka di mana sahaja mereka ditemui. Hal ini sebagaimana yang diriwayatkan daripada Aisyah R.Anha, Rasulullah SAW bersabda:
خَمْسٌ فَوَاسِقُ يُقْتَلْنَ فِي الْحِلِّ وَالْحَرَمِ : الْحَيَّةُ ، وَالْغُرَابُ الْأَبْقَعُ ، وَالْفَأْرَةُ ، وَالْكَلْبُ الْعَقُورُ ، وَالْحُدَيَّا
Maksudnya
: “
Lima binatang fawasiq yang boleh dibunuh di tanah halal dan haram (atau dalam keadaan berihram), iaitu ular, burung gagak hitam bercampur putih, tikus, anjing gila, burung helang
.
[10]
Imam al-Nawawi menyatakan di dalam syarahnya: Perkataan
fawasiq
 yang di dalam hadith ini bermaksud binatang-binatang pengganggu dan perosak. Berdasarkan hadith ini juga, kebanyakan ulama’ bersepakat bahawa harus membunuh binatang-binatang tersebut sama ada di tanah haram dan juga di luar tanah haram.
[11]
Manakala, biawak pula bersifat ganas serta mengancam haiwan ternakan manusia menjadikan dia (biawak) termasuk dalam kategori seperti yang disebutkan di dalam hadis di atas. Di samping biawak juga memakan makanan yang jijik seperti bangkai menjadikannya ia tidak sesuai untuk dipelihara oleh umat Islam di dalam rumah kerana agama Islam amat mementingkan isu kebersihan. Sifat biawak ini adalah sama dengan sifat burung helang yang disunatkan untuk dibunuh berdasarkan tafsir hadith di atas.
Kesimpulan
Sebagai kesimpulan,
kami berpandangan bahawa dilarang untuk memelihara biawak bagi umat Islam di dalam rumah di atas dasar menutup mafsadah yang ada.
 Sekalipun haiwan ini tidak disebut di dalam hadith Nabi SAW dengan jelas sepertimana lima jenis haiwan yang lain, namun sifat semulajadi biawak yang sama dengan haiwan yang dinyatakan di dalam hadith menjadikan biawak tergolong dalam haiwan perosak di atas.
Berkaitan isu kebersihan pula, biawak ialah haiwan yang memakan benda-benda yang kotor serta jijik turut menjadikan haiwan tersebut tidak sesuai untuk dipelihara di dalam rumah umat Islam. Hal ini kerana, implikasi daripada kesan kotor haiwan tersebut akan membawa kepada kesempurnaan sesuatu ibadat kepada Allah SWT. Oleh itu, memelihara haiwan seperti ini dilihat lebih membawa keburukan daripada kebaikan kepada pemelihara tersebut. Justeru, kepada mana-mana pemelihara disarankan untuk memelihara haiwan yang lebih mesra sifatnya kepada manusia serta tidak membawa kesan negatif kepada tuannya.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 30 Mac 2022 bersamaan 27 Syaaban 1443H

[give_form id=”14962″]
[1]
 Lihat
https://a-z-animals.com/animals/monitor-lizard/#
[2]
 Riwayat al-Bukhari (6203)
[3]
 Lihat
Fath al-Bari,
 10/583
[4]
 Riwayat al-Bukhari (3318), dan Muslim (2242)
[5]
 Lihat
al-Iqna`
, 2/482
[6]
 Lihat
https://en.wikipedia.org/wiki/Monitor_lizard
. Diakses pada 26 Januari 2022. Lihat juga https://barrobahr.com/a/ حيوان-الضب-أهم-المعلومات-عنه-والفرق-بينه-وبين-الورل. Diakses pada 26 Januari 2022.
[7]
 Lihat
https://www.youtube.com/watch?v=qNNPH-2iWQg
, dan
https://www.youtube.com/watch?v=POYXNJ4sVXs
. iakses pada 26 Januari 2022.
[8]
 Lihat
Hasyiata Qalyubi wa ‘Umairah
, 4/259.
[9]
 Lihat
Hayah al-Hayawan al-Kubra
, 2/542.
[10]
 Riwayat al-Bukhari (3314) dan Muslim (1198),
[11]
 Lihat
Syarh al-Nawawi ‘ala Sahih Muslim
, 8/113-114


#802: Memfitnah Orang Kafir

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Apakah hukumnya memfitnah orang kafir? Mohon pencerahan. Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Secara umumnya, fitnah berasal daripada perkataan bahasa arab yang mengandungi beberapa makna. Antaranya disebutkan oleh al-Azhari, Ibn Faris, dan Ibn Manzur bahawa fitnah bermaksud ujian.
[1]
 Tambahan lagi, al-Hafiz Ibn Hajar al-‘Asqalani menyebutkan, fitnah itu kebiasaannya dibuat untuk mengubah sesuatu dan mereka-reka.
[2]
 Manakala dalam masyarakat Melayu, perkataan fitnah memberi makna yang lebih spesifik. Ia hanya merujuk kepada sebarang tuduhan yang diada-adakan untuk memburukkan atau membencanakan seseorang atau sesuatu pihak yang membawa kepada porak-peranda.
[3]
Justeru, berdasarkan kepada pentakrifan ini, hukum fitnah jelas haram dan ditegah. Hal ini kerana perbuatan fitnah dikecam dengan keras oleh Nabi SAW sebagaimana hadith daripada Huzaifah R.A, bahawa Baginda bersabda:
 لاَ يَدْخُلُ الْجَنَّةَ نَمَّامٌ
Maksudnya:
 “
Tidak masuk syurga orang yang menyebarkan fitnah (mengadu domba).
”
[4]
Selain itu, terdapat dalam riwayat yang lain dengan lafaz
qattat
 “قَتّاتٌ”
.
[5]
 Tambahan pula, Dr. Yusuf al-Qaradhawi menjelaskan lagi bahawa
nammam
 itu ialah orang yang duduk bersama-sama dalam satu kumpulan yang ramai, dan berakap-cakap tentang sesuatu perkara, lalu mereka menambah-nambah — yakni mereka-reka — perkara tersebut dengan tujuan untuk memfitnah. Akan tetapi
qattat
 pula ialah orang yang mencuri dengar perbualan suatu kumpulan itu sedang mereka tidak tahu, dan kemudian menokok-tambah dengan sesuka hati cerita tersebut untuk tujuan memfitnah.
[6]
 Selain itu, termasuklah juga perbuatan tersebut dengan cara tulisan yang disebarkan seperti dalam media massa dan lain-lain untuk tujuan memfitnah.
Selain daripada itu, sebagai seorang Muslim yang beriman kepada Allah dan rasul-Nya mengakui dan bersetuju bahawa ‘memfitnah’ bukan daripada akhlak seorang Muslim, mahupun daripada nilai-nilai yang baik. Sebaliknya, Allah SWT berfirman:
وَقُولُوا لِلنَّاسِ حُسْنًا
Maksudnya:
 “
Dan katakanlah kepada sesama manusia perkataan-perkataan yang baik.
”
[7]
Al-Sa‘di ketika mengulas ayat ini menyebutkan, termasuk di dalam perkataan-perkataan yang baik itu adalah menyeru mereka kepada kebaikan dan mencegah mereka daripada kemungkaran, mengajarkan mereka ilmu pengetahuan, menyebarkan salam serta senyuman, dan lain-lain perkara yang termasuk dalam lingkungan kata-kata yang baik. Apabila tidak semua manusia mampu untuk membantu orang lain dengan hartanya, maka mereka diperintahkan untuk berbuat baik kepada setiap makhluk dengan perkara yang mereka mampu iaitu berbicara dengan kata-kata yang baik. Termasuklah di dalamnya, larangan daripada berbicara kepada sesama manusia dengan perkataan yang buruk sekalipun kepada orang kafir.
[8]
Terdapat riwayat daripada ‘Abd al-Rahman bin Ghanm, daripada Rasulullah SAW, Baginda bersabda:
شِرَارُ عِبَادِ اللهِ الْمَشَّاءُونَ بِالنَّمِيمَةِ، الْمُفَرِّقُونَ بَيْنَ الْأَحِبَّةِ، الْبَاغُونَ الْبُرَآءَ الْعَنَتَ
Maksudnya: “
Sejahat-jahat hamba Allah ialah mereka yang berjalan membawa mulut, iaitu mengadu domba, yang suka memecah-belahkan antara orang yang berkasih sayang, yang mencacatkan orang yang suci dengan kata-kata yang jahat.
”
[9]
Dr. Yusuf al-Qaradhawi menyatakan dalam kitabnya, Islam sangat marah terhadap orang yang gemar mendengar perkataan yang buruk, lalu segera menyampaikan kepada orang lain untuk bermusuh-musuhan atau kerana ingin menimbulkan fitnah, atau bertujuan untuk memporak-perandakan hubungan antara satu sama lain supaya hancur dan binasa.
[10]
Bukan itu sahaja, Nabi SAW ada meninggalkan pesanan yang lengkap dan menyeluruh berkenaan bagaimana berinteraksi dengan golongan bukan Islam — yakni dalam kalangan kafir
zimmi
 dan kafir
mu‘ahad
 — serta mengancam sesiapa yang melanggar pesanan ini dengan ancaman yang dahsyat. Hal ini adalah sebagaimana riwayat daripada Abdullah bin ‘Amr R.’Anhuma, daripada Nabi SAW, Baginda bersabda:
مَنْ قَتَلَ مُعَاهَدًا لَمْ يَرِحْ رَائِحَةَ الجَنَّةِ، وَإِنَّ رِيحَهَا تُوجَدُ مِنْ مَسِيرَةِ أَرْبَعِينَ عَامًا
Maksudnya:
 “
Sesiapa yang membunuh kafir mu‘ahad (orang kafir yang memeterai perjanjian damai dengan orang Islam), dia tidak akan dapat mencium bau syurga, padahal bau syurga dapat dicium dari jarak sejauh 40 tahun perjalanan
.”
[11]
Selain itu juga, terdapat riwayat daripada al-Qasim bin Mukhaimirah, daripada salah seorang sahabat Nabi SAW, bahawa Rasulullah SAW bersabda:
مَنْ قَتَلَ رَجُلًا مِنْ أَهْلِ الذِّمَّةِ، لَمْ يَجِدْ رِيحَ الْجَنَّةِ، وَإِنَّ رِيحَهَا لَيُوجَدُ مِنْ مَسِيرَةِ سَبْعِينَ عَامًا
Maksudnya:
 “Sesiapa yang membunuh seseorang daripada kalangan kafir zimmi, dia tidak akan dapat mencium bau syurga, padahal bau syurga itu dapat dicium dari jarak sejauh 70 tahun perjalanan.
”
[12]
Begitu juga terdapat hadith yang lain, bahawa Nabi SAW bersabda:
مَنْ ظَلَمَ مُعَاهِدًا، أَوِ انْتَقَصَهُ، أَوْ كَلَّفَهُ فَوْقَ طَاقَتِهِ، أَوْ أَخَذَ مِنْهُ شَيْئًا بِغَيْرِ طِيبِ نَفْسٍ، فَأَنَا حَجِيجُهُ يَوْمَ الْقِيَامَةِ
Maksudnya:
 “
Sesiapa yang menzalimi seorang kafir mu‘ahad, atau mengurangi haknya, atau membebaninya sesuatu yang tidak tertanggung olehnya, ataupun mengambil daripadanya sesuatu tanpa senang hati, maka aku akan menjadi pembelanya kelak pada hari Kiamat.
”
[13]
Al-‘Azim Abadi menyatakan bahawa termasuk di dalam erti
al-Mu‘ahid
ialah kafir
 zimmi
 dan
mustakman
— yakni yang diberi jaminan keamanan. Di antara perkara yang termasuk dalam kezaliman ke atas mereka adalah seperti mengutip bayaran
jizyah
 atau
kharaj
 bukan kepada sesiapa yang diwajibkan ke atasnya atau mengambil lebih daripada sepatutnya.
[14]
 Tambahan lagi, Syihabuddin al-Qarafi menyebutkan, ikatan janji setia dengan kafir zimmi mewajibkan beberapa hak yang mesti dijaga. Hal ini kerana mereka hidup dalam lindungan kita serta berada dalam naungan Allah SWT dan RasulNya serta di bawah naungan Islam. Sesiapa yang mengganggu mereka sekalipun dengan suatu perkataan yang buruk, atau melakukan penghinaan terhadap kehormatan salah seorang daripada mereka, atau apa jua jenis daripada penganiayaan, maka mereka itu telah mensia-siakan naungan Allah SWT dan Rasul-Nya serta naungan agama Islam.
[15]
Kesimpulannya
Berdasarkan kepada soalan yang diajukan,
kami berpendapat bahawa perbuatan memfitnah orang bukan Islam adalah haram
 kerana ia termasuk dalam perkara yang menzalimi mereka dan terdapat ancaman daripada Rasulullah SAW kepada sesiapa yang menzalimi mereka. Lebih-lebih lagi budaya fitnah-memfitnah ini bukan daripada akhlak seorang Muslim mahupun daripada akhlak-akhlak yang baik.
Bukan itu sahaja, budaya fitnah-memfitnah ini juga akan membawa kepada perpercahan serta keruntuhan sebuah keharmonian dan keamanan negara. Oleh sebab itu, ia sewajarnya ditinggalkan dan dijauhi sama sekali. Pada kesempatan ini juga, kami ingin mengingatkan supaya berwasapadalah dengan doa orang yang dizalimi sebagaimana sabda Nabi SAW:
اتَّقِ دَعْوَةَ الـمَظْلُومِ، فَإِنَّهَا لَيْسَ بَيْنَهَا وَبَيْنَ اللَّهِ حِجَابٌ
Maksudnya:
 “
Dan berhati-hatilah kepada doa orang yang dizalimi kerana tidak ada penghalang antara doanya dengan Allah SWT.
”
[16]
Termasuklah dalam kalangan yang dizalimi itu orang bukan Islam kerana tidak disyaratkan bahawa yang dizalimi itu hanya daripada kalangan orang Islam. Bahkan terdapat dalam riwayat daripada Anas bin Malik R.A, dengan lafaz tambahan:
وَإِنْ كَانَ كَافِرًا
Maksudnya:
 “
Sekalipun orang kafir.
”
[17]

[HR Ahmad (12549)]
Apatah lagi, kita diseru supaya berbuat baik dan berlaku adil walaupun kepada orang bukan Islam. Firman Allah SWT:
لَّا يَنْهَاكُمُ اللَّـهُ عَنِ الَّذِينَ لَمْ يُقَاتِلُوكُمْ فِي الدِّينِ وَلَمْ يُخْرِجُوكُم مِّن دِيَارِكُمْ أَن تَبَرُّوهُمْ وَتُقْسِطُوا إِلَيْهِمْ ۚ إِنَّ اللَّـهَ يُحِبُّ الْمُقْسِطِينَ
Maksudnya:
 “
Allah tidak melarang kamu daripada berbuat baik dan berlaku adil kepada orang-orang yang tidak memerangi kamu kerana agama (kamu), dan tidak mengeluarkan kamu dari kampung halaman kamu; sesungguhnya Allah mengasihi orang-orang yang berlaku adil.
”
[18]
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 30 Mac 2022 bersamaan 27 Syaaban 1443H

[give_form id=”14962″]

[1]
 Lihat
Tahzib al-Lughah
, 14/296;
Maqayis al-Lughah
, 4/472.
[2]
 Lihat
Fath al-Bari,
13/4.
[3]
 Lihat
https://prpm.dbp.gov.my/cari1?keyword=fitnah
. Diakses pada 28 Mac 2022.
[4]
 Riwayat Muslim (105)
[5]
 Riwayat al-Bukhari (6056)
[6]
 Lihat
al-Halal wa al-Haram fi al-Islam,
hlm. 369.
[7]
 Surah al-Baqarah: 83
[8]
 Lihat
Tafsir al-Sa‘di
, hlm. 57.
[9]
 Riwayat Ahmad (17998)
[10]
 Lihat
al-Halal wa al-Haram fi al-Islam
, hlm. 369.
[11]
 Riwayat al-Bukhari (3166)
[12]
 Riwayat Ahmad (18072)
[13]
 Riwayat Abu Daud (3052)
[14]
 Lihat
‘Aun al-Ma‘bud
, 8/211.
[15]
 Lihat
al-Furuq
, 3/14.
[16]
 Riwayat al-Tirmizi (2014)
[17]
 Riwayat Ahmad (12549); al-Mubarakfuri menukilkan daripada al-Munawi di dalam
al-Taisir
 bahawa sanadnya dinilai sahih. (Lihat
Tuhfah al-Ahwazi,
6/131)
[18]
 Surah al-Mumtahinah: 8


#803: Pelihara Hamster

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Hamster merupakan satu jenis haiwan yang biasa dipelihara oleh kebanyakan manusia di dalam sangkar mereka di rumah. Jadi persoalan saya, apakah memelihara hamster ini dibenarkan syara’?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Definisi Hamster
Hamster ialah tikus kecil yang berbadan gempal. Kaki mereka kaki gemuk dan telinga mereka kecil. Hamster mempunyai ekor pendek yang lebih pendek daripada panjang badan mereka. Telinga mereka berbulu, dan kaki mereka lebar. Walaupun kebanyakan spesies hamster mempunyai badan yang agak serupa, setiap satu mempunyai tanda dan saiz yang menentukan mereka daripada spesies mana. Hamster adalah sejenis tikus yang sangat kecil. Panjangnya kira-kira 2 hingga 4 inci.
Secara amnya, hamster mempunyai bulu yang tebal dan sutera, dan ia boleh panjang atau pendek bergantung kepada jenis hamster. Bulu ini terdapat dalam pelbagai warna, termasuk hitam, kelabu, kuning, merah, coklat dan putih. Sesetengah hamster juga mempunyai bulu yang merupakan gabungan beberapa warna yang berbeza, tetapi gabungan itu akan ditentukan oleh baka. Haiwan ini mempunyai kelenjar bau yang terletak di tengah-tengah badan mereka. Dalam kes hamster kerdil, kelenjar bau terletak di perut hamster, membolehkan mereka menandakan wilayah mereka. Bagaimanapun, hamster Syria  mempunyai kelenjar bau pada pinggulnya.
Menariknya, hamster mempunyai cara semula jadi untuk keluar daripada masalah apabila mereka perlu melarikan diri. Fleksibiliti sangkar rusuk mereka membolehkan mereka meratakan badan mereka di bawah celah-celah kecil. Sesiapa sahaja yang memiliki haiwan peliharaan sedemikian perlu mempunyai sangkar yang selamat untuk mengelakkan mereka melarikan diri.
[1]
Hamster ialah tikus (ordo Rodentia) yang tergolong dalam subfamili Cricetinae , yang mengandungi 19 spesies yang dikelaskan dalam tujuh genera . Mereka telah dikenali sebagai haiwan peliharaan kecil yang popular. Spesies hamster yang paling terkenal ialah hamster emas atau Syria (
Mesocricetus auratus
), iaitu jenis yang paling biasa dipelihara sebagai haiwan peliharaan. Spesies hamster lain yang biasa dipelihara sebagai haiwan peliharaan ialah tiga spesies hamster kerdil, hamster kerdil Campbell ( Phodopus campbelli), hamster kerdil putih musim sejuk (Phodopus sungorus) dan hamster Roborovski (
Phodopus roborovskii
).
Hamster lebih crepuscular daripada nokturnal dan, di alam liar, mereka kekal di bawah tanah pada siang hari untuk mengelak daripada ditangkap oleh pemangsa. Mereka makan terutamanya pada benih, buah-buahan, dan tumbuh-tumbuhan, dan kadang-kadang akan memakan serangga yang menggali. [4] Dari segi fizikal, mereka berbadan tegap dengan ciri-ciri yang membezakan termasuk kantung pipi memanjang hingga ke bahu mereka, yang mereka gunakan untuk membawa makanan kembali ke liang mereka, serta ekor pendek dan kaki berbulu.
[2]
Memelihara Haiwan di dalam sangkar
Membela sesuatu binatang untuk dijadikan haiwan peliharaan adalah dibolehkan di dalam Islam selagi mana tidak berlaku zalim terhadap binatang tersebut serta tiada larangan yang menghalang daripada memelihara binatang-binatang tersebut seperti khinzir dan anjing. Perkara ini boleh dilihat berdasarkan hadis Nabi SAW yang berikut. Daripada Anas bin Malik RA, katanya:
كَانَ النَّبِيُّ صلى الله عليه وسلم أَحْسَنَ النَّاسِ خُلُقًا، وَكَانَ لِي أَخٌ يُقَالُ لَهُ أَبُو عُمَيْرٍ ـ قَالَ أَحْسِبُهُ فَطِيمٌ ـ وَكَانَ إِذَا جَاءَ قَالَ  “ يَا أَبَا عُمَيْرٍ مَا فَعَلَ النُّغَيْرُ ” نُغَرٌ كَانَ يَلْعَبُ بِهِ، فَرُبَّمَا حَضَرَ الصَّلاَةَ وَهُوَ فِي بَيْتِنَا، فَيَأْمُرُ بِالْبِسَاطِ الَّذِي تَحْتَهُ فَيُكْنَسُ وَيُنْضَحُ، ثُمَّ يَقُومُ وَنَقُومُ خَلْفَهُ فَيُصَلِّي بِنَا.
Maksudnya:

Nabi SAW merupakan insan yang paling baik akhlaknya. Aku mempunyai seorang saudara lelaki yang diberi gelaran Abu Umair – dia berkata: Aku kira dia sudah berhenti daripada meminum susu ibu. Sekiranya Baginda datang, Baginda akan bertanya: “Wahai Abu ‘Umair! Apa yang sedang dilakukan al-Nughair?” iaitu sejenis burung pipit yang selalu dia bermain-main dengannya. Kadang-kala apabila tibanya waktu solat sedangkan Baginda berada di rumah kami, maka Baginda menyuruh untuk disapu (dibersihkan) tikar yang duduk di atasnya, lalu direnjis dengan air. Kemudian Baginda solat dan kami pun berdiri di belakang Baginda, Baginda mengimamkan kami
.
[3]
Al-Hafiz Ibn Hajar di dalam Fath al-Bari menyatakan: Berdasarkan hadith ini, dibolehkan membelanjakan harta untuk permainan kanak-kanak pada perkara yang harus dan dibolehkan juga mengurung burung di dalam sangkar dan semisalnya, dan mencukur sayapnya.
[4]
Bahkan diwajibkan bagi sesiapa yang memelihara jenis-jenis haiwan yang dibolehkan untuk dipelihara dengan berbuat baik kepada mereka, memberikan mereka makan sebagaimana yang mereka perlukan. Hal ini kerana terdapat peringatan daripada Rasulullah SAW sebagaimana yang diriwayatkan daripada Ibn Umar R.Anhuma, daripada Nabi SAW, Baginda bersabda:
دَخَلَتِ امْرَأَةٌ النَّارَ فِي هِرَّةٍ رَبَطَتْهَا، فَلَمْ تُطْعِمْهَا، وَلَمْ تَدَعْهَا تَأْكُلُ مِنْ خَشَاشِ الأَرْضِ
Maksudnya:
 “
Seorang wanita masuk ke dalam neraka kerana seekor kucing yang diikatnya. Dia tidak memberinya makanan, bahkan tidak membiarkannya memakan serangga-serangga tanah.
[5]
Imam al-Khatib al-Syirbini menukilkan bahawa haiwan bahimah ini ialah haiwan yang muhtaram (yang dimuliakan yakni bukan haiwan perosak), tidak terhad kepada haiwan ternakan berkaki empat, seperti mana yang disebut oleh Imam al-Azraie. Menjadi kewajiban bagi pemilik haiwan berkenaan untuk menyediakan makanan dan minuman sekadar boleh menghilangkan kelaparan dan kehausan.
[6]
Arahan Membunuh Tikus
Tikus ialah haiwan perosak dan yang memudharatkan. Bahkan Nabi SAW memerintahkan untuk membunuh mereka di mana sahaja mereka ditemui. Hal ini sebagaimana yang diriwayatkan daripada Aisyah R.Anha, Rasulullah SAW bersabda:
خَمْسٌ فَوَاسِقُ يُقْتَلْنَ فِي الْحِلِّ وَالْحَرَمِ : الْحَيَّةُ ، وَالْغُرَابُ الْأَبْقَعُ ، وَالْفَأْرَةُ ، وَالْكَلْبُ الْعَقُورُ ، وَالْحُدَيَّا
Maksudnya
: “
Lima binatang fawasiq yang boleh dibunuh di tanah halal dan haram (atau dalam keadaan berihram), iaitu ular, burung gagak hitam bercampur putih, tikus, anjing gila, burung helang
.
[7]
Imam al-Nawawi menyatakan di dalam syarahnya: Perkataan
fawasiq
 yang di dalam hadith ini bermaksud binatang-binatang pengganggu dan perosak. Berdasarkan hadith ini juga, kebanyakan ulama’ bersepakat bahawa harus membunuh binatang-binatang tersebut sama ada di tanah haram dan juga di luar tanah haram.
[8]
Hukum Memelihara
Hamster
Para Ulama masa kini berbeza pendapat mengenai Hamster, adakah mereka merupakan sejenis tikus ataupun bukan. Dalam kajian sains, hamster dimasukkan ke  dalam subfamili
cricetinae
, manakala tikus termasuk dalam subfamili
murinae
, namun kedua-duanya merupakan dalam jenis super famili
muroidea
. Hal ini bermaksud, secara ilmu
taksonomi
, terdapat perbezaan yang jelas pada keduanya pada famili dan sub famili.
Tikus mempunyai spesies-spesies dan jenis-jenis yang banyak. Telah disebutkan pada sebahagian penelitian bahawa tikus mempunyai 86 jenis dan terdiri daripada 720 spesies. Hal ini sebagaimana yang dinyatakan di dalam kitab
Al-Qawaridh fi Al-Wathni Al-‘Arabi
 karya ‘Adil Muhammad Ali.
[9]
Al-Hafiz Ibn Hajar di dalam
Fath al-Bari
 menyatakan: ‘Tikus mempunyai pelbagai jenis, seperti
al-Juradz
 (rat),
al-khuld
 (tikus gurun), tikus unta, tikus ikan,dan banyak lagi. Semua jenis tikus ini hukumnya sama, iaitu haram dimakan dan boleh dibunuh.’
[10]
Dalam kitab
Al-Mausu‘ah Al-‘Arabiyah Al-‘Alamiyah
 disebutkan: ‘Hamster termasuk jenis pengerat kecil yang pendek, yang menjadi salah satu haiwan berbulu hiasan rumah. Biasanya, hamster memiliki ekor yang pendek, mulutnya basah, yang membantu dirinya untuk menampung banyak makanan. Terdapat sekitar 15 variasi hamster yang hidup.’
[11]
Bahkan Hamster disebut di dalam al-Mausu’ah al-‘Arabiah dan al-Mausu’ah al-Hurrah sebagai
al-Qadad
(القداد) dan kata gandanya adalah
Aqdad
 (أقداد). Dan ia tidak disebut sebagai tikus (الفأر). Sekiranya ia menyerupai tikus, situasi ini sama seperti ـJerboa dan Hiraks.
Berdasarkan perbezaan dalam menentukan status hamster inilah, para ulama berbeza pendapat dalam menentukan status halal dan haram untuk membela atau membunuhnya.
Sekiranya haiwan ini bukan sejenis tikus, maka tidak menjadi masalah untuk membelanya dan berjual beli dengannya. Namun begitu, sekiranya dia merupakan sejenis tikus yang membawa kerosakan, maka tidak boleh untuk membela hamster.
 Hal ini kerana tikus merupakan haiwan perosak yang dianjurkan oleh Nabi SAW untuk membunuhnya.
Kesimpulan
Sebagai kesimpulan,
kami lebih cenderung mengatakan bahawa hamster bukanlah daripada tikus
namun ia hanya menyerupai dengan tikus. Namun begitu, kami mencadangkan supaya menghindari perkara yang ragu-ragu dan
syubah
 dalam isu memelihara hamster ini. Sebaiknya, pilihlah pandangan yang
ihtiyati
(berhati-hati) agar hati tenang dan tidak ragu-ragu lagi.
Kaedah ini hakikatnya menjelaskan bahawa menjadi satu tuntutan kepada setiap individu untuk meninggalkan segala keraguan dan syak dalam kehidupan kepada keyakinan yang menenangkan. Hal ini bertepatan dengan sebuah hadith yang diriwayatkan oleh al-Hasan bin ‘Ali R.Anhuma, bahawa Rasulullah SAW bersabda :
دَعْ مَا يَرِيبُكَ إِلَى مَا لاَ يَرِيبُكَ فَإِنَّ الصِّدْقَ طُمَأْنِينَةٌ وَإِنَّ الْكَذِبَ رِيبَةٌ
Maksudnya:

Tinggalkanlah perkara yang meragukan kamu kepada perkara yang tidak meragukan kamu. Sesungguhnya kebenaran itu adalah ketenangan dan pembohongan itu suatu yang meragukan.
[12]
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 30 Mac 2022 bersamaan 27 Syaaban 1443H

[give_form id=”14962″]

[1]
 Lihat
https://a-z-animals.com/animals/hamster/#
[2]
 Lihat
https://en.wikipedia.org/wiki/Hamster
[3]
 Riwayat al-Bukhari (6203)
[4]
 Lihat
Fath al-Bari,
 10/583
[5]
 Riwayat al-Bukhari (3318), dan Muslim (2242)
[6]
 Lihat
al-Iqna`
, 2/482
[7]
 Riwayat al-Bukhari (3314) dan Muslim (1198),
[8]
 Lihat
Syarh al-Nawawi ‘ala Sahih Muslim
, 8/113-114
[9]
 Lihat
Al-Qawaridh fi Al-Watni Al-‘Arabi
, hlm. 75
[10]
 Lihat
Fath al-Bari,
 4/39
[11]
 Lihat
Al-Mausu‘ah Al-‘Arabiyah Al-‘Alamiyah
, 26/122
[12]
 Riwayat Al-Tirmizi (2518)


#804: Terlupa Baca Basmalah di Awal Berwuduk

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Jika seseorang itu terlupa untuk membaca basmalah di awal wuduk, lalu dia teringat ketika di tengah-tengah wuduk, apakah yang perlu dia lakukan? Mohon pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan riwayat daripada Abu Hurairah R.A, bahawa Rasulullah SAW bersabda:
كلُّ كلامٍ، أو أمرٍ ذي بالٍ لا يُفتَحُ بذِكْرِ اللَّهِ عزَّ وجلَّ فَهوَ أبترُ
Maksudnya:
 “
Setiap ucapan atau perkara yang tidak dimulai dengan mengingati Allah ‘Azza wa Jalla (zikrullah), maka amalan tersebut akan terputus.
”
[1]
Menurut Imam al-Nawawi, maksud perkara penting dalam hadith di atas ialah sesuatu perkara yang dititikberatkan oleh seseorang itu. Manakala makna terputus pula bermaksud kurangnya keberkatan. Justeru, para ulama berpendapat disunatkan untuk memulakan setiap penulisan, pembelajaran, pengajaran, khutbah, percakapan dan lain-lain perkara yang dilihat penting dengan memuji Allah SWT.
[2]
Secara umumnya, jumhur ulama berpendapat membaca basmalah termasuk dalam sunat wuduk dan bukannya wajib. Ini adalah sebagaimana disebutkan oleh Imam al-Nawawi bahawa hukumnya adalah sunat dan bukannya wajib. Jika ditinggalkan secara sengaja, wuduknya tetap sah. Ini merupakan pendapat mazhab Syafi‘i, Malik, Abu Hanifah dan jumhur ulama, termasuklah juga merupakan salah satu riwayat daripada Imam Ahmad.
[3]
 Hal ini adalah berdasarkan kepada beberapa dalil dan hujah. Di antaranya, Nabi SAW telah mengajarkan seseorang mengenai cara berwuduk, Baginda bersabda:
تَوَضَّأْ كَمَا أَمَرَكَ اللَّهُ
Maksudnya:
 “
Berwuduklah sebagaimana yang Allah perintahkan kamu.
”
[4]
Ini merupakan isyarat kepada firman Allah SWT:
يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُوا بِرُءُوسِكُمْ وَأَرْجُلَكُمْ إِلَى الْكَعْبَيْنِ
Maksudnya:
 “
Wahai orang yang beriman, apabila kamu hendak mengerjakan sembahyang (padahal kamu berhadas kecil), maka (berwuduklah) iaitu basuhlah muka kamu, dan kedua belah tangan kamu meliputi siku, dan sapulah sebahagian dari kepala kamu, dan basuhlah kedua belah kaki kamu meliputi buku lali.
”
[5]
Imam al-Nawawi menyatakan bahawa tidak terdapat dalam ayat di atas, perintah atau kewajipan untuk membaca basmalah.
[6]
Berbalik kepada soalan yang diajukan, pada asasnya bacaan basmalah sunnah dibaca pada permulaan wuduk iaitu ketika mula membasuh kedua telapak tangan. Hal ini adalah sebagaimana yang dinyatakan oleh al-Khatib al-Syirbini bahawa yang dimaksudkan dengan permulaan wuduk ialah permulaan membasuh kedua telapak tangan, lalu berniatlah wuduk dan membaca basmalah ketika itu. Dalam erti kata lain, menggabungkan niat wuduk bersama bacaan basmalah ketika mula-mula membasuh telapak tangan. Kemudian barulah melafazkan niat, dan seterusnya menyempurnakan basuhan telapak tangan itu. Hal ini kerana melafazkan niat — menurut mazhab Syafi‘i  — dan membaca basmalah adalah sunnah, serta tidak mungkin seseorang itu dapat melafazkan kedua-duanya pada masa yang sama — yakni secara serentak.
Jika seseorang itu meninggalkan bacaan basmalah kerana lalai mahupun sengaja, lalu di pertengahannya dia teringat bahawa dia terlupa untuk membaca basmalah, maka hendaklah dia mengucapkan ‘
bismillahi awwaluhu wa akhirahu
’ (بِاسْمِ اللَّهِ أَوَّلَهُ وَآخِرَهُ) sebagaimana yang dilakukan oleh seseorang yang terlupa untuk membaca basmalah ketika makan. Terdapat riwayat daripada Aisyah R.Anha, bahawa Rasulullah SAW bersabda:
إذَا أَكَلَ أَحَدُكُمْ فَلْيَذْكُرْ اسْمَ اللَّهِ تَعَالَى، فَإِنْ نَسِيَ أَنْ يَذْكُرَ اللَّهَ تَعَالَى فِي أَوَّلِهِ فَلْيَقُلْ: بِسْمِ اللَّهِ أَوَّلَهُ وَآخِرَهُ
Maksudnya:
 “
Apabila seseorang daripada kamu hendak makan, maka sebutlah nama Allah — yakni bacaan basmalah. Jika dia terlupa untuk menyebut nama Allah SWT pada permulaan makan, maka ucapkanlah — yakni ketika teringat — ‘bismillahi awwaluhu wa akhirahu’
”
[7]
Justeru menurut al-Khatib al-Syirbini, diqiaskan perbuatan terlupa membaca basmalah ketika berwuduk dengan makan dan orang yang sengaja dengan orang yang terlupa.
[8]
 Tambahan lagi, al-Mubarakfuri ketika menyatakan mengenai bacaan
‘Bismillahi awwaluhu wa akhirahu’
 menyebutkan bahawa maknanya ialah pada seluruh bahagian-bahagiannya. Boleh juga untuk dikatakan bahawa makna yang dikehendaki pada lafaz ‘
awwalihi
’ ialah separuh bahagian yang pertama manakala lafaz ‘
akhirihi
’ ialah separuh bahagian yang kedua. Hasilnya, ia menjadi sempurna dan menyeluruh.
[9]
Selain itu, Sulaiman al-Jamal juga ada menyebutkan dalam hasyiahnya bahawa boleh jadi yang dimaksudkan dengan ‘
awwaluhu
’ ialah apa yang setentang dengan yang akhir sehingga meliputi bahagian pertengahannya, atau yang dimaksudkan dengan ‘
akhiruhu’
 ialah apa yang setentang dengan yang awal, maka perkara itu menjadikannya menyeluruh. Bacaan
‘Bismillahi awwaluhu wa akhirahu’
 ini adalah merujuk kepada bacaannya yang paling baik dan sempurna — yakni bagi mereka yang terlupa menyebutnya di permulaan. Walau bagaimanapun, jika seseorang itu hanya mengucapkan ‘
Bismillah
’ sahaja, maka ia sudah memadai.
[10]
Kesimpulannya
Berdasarkan kepada perbincangan di atas, jelaslah bahawa seseorang yang terlupa untuk membaca ‘bismillah’ di permulaan wuduk, apabila teringat mengenainya ketika di tengah-tengah wuduk, hendaklah mengucapkan ‘
bismillahi awwaluhu wa akhirahu
’ (بِاسْمِ اللَّهِ أَوَّلَهُ وَآخِرَهُ). Ini merupakan bacaan yang paling sempurna bagi mereka yang terlupa untuk membaca basmalah di permulaan wuduk. Namun, jika dia hanya mengucapkan ‘bismillah’ sahaja ketika teringat mengenainya, maka hal itu sudah memadai.
Begitu juga seseorang yang terlupa untuk membaca basmalah ketika berwuduk tidak menjejaskan wuduknya dan wuduknya tetap dikira sah sebagaimana pendapat jumhur ulama. Hal ini kerana membaca basmalah itu adalah sunat dan bukannya wajib.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 30 Mac 2022 bersamaan 27 Syaaban 1443H

[give_form id=”14962″]

[1]
 Riwayat Ahmad (8712); Ahmad Syakir menyatakan bahawa sanadnya adalah sahih. Manakala Syu‘aib al-Arna’ut pula menyebutkan bahawa sanadnya adalah dhaif. Begitu juga riwayat Ibn Majah dengan hadith seumpamanya (1894)
[2]
 Lihat
al-Majmu‘ Syarh al-Muhazzab
, 1/73.
[3]
 Lihat
al-Majmu‘ Syarh al-Muhazzab
, 1/346.
[4]
 Riwayat al-Tirmizi (302); hadith ini dinilah sahih oleh al-Albani.
[5]
 Surah al-Ma’idah: 6
[6]
 Lihat
al-Majmu‘ Syarh al-Muhazzab
, 1/346-347.
[7]
 Riwayat Abu Daud (3767); al-Tirmizi (1858)
[8]
 Lihat
Mughni al-Muhtaj
, 1/185-186.
[9]
 Lihat
Tuhfah al-Ahwazi
, 5/483.
[10]
 Lihat
Hasyiah al-Jamal
, 1/123.


#805: Orang Bukan Islam Memasuki Masjid al-Haram

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Apakah hukum orang bukan Islam memasuki Masjid al-Haram? Benarkah mereka dilarang daripada memasukinya?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Masjid (مَسْجِد) merupakan nama tempat yang berasal dari perbuatan sujud, dan kalimah masjid boleh dibaca dengan masjid atau
masjad.
 Tapi sebutan yang lebih masyhur adalah bacaan masjid .
Masjid (مَسْجِد) pada bahasa Arab ialah nama bagi tempat bersujud. Dari sudut syara’nya boleh ditakrifkan kepada dua: Tempat permukaan bumi, ini berdasarkan sabda Nabi SAW:
وَجُعِلَتْ لِيَ الأَرْضُ مَسْجِدًا وَطَهُورًا
Maksudnya:

“Dijadikan bagiku bumi ini sebagai masjid (tempat bersujud).”
[1]
Manakala dari sudut istilah atau
‘urf
, masjid ialah tempat yang disediakan bagi mengerjakan sembahyang untuk selama-lamanya.
[2]
Al-Zajjaj berkata: “Setiap tempat diibadatkan padanya dinamakan dengan masjid seperti hadis di atas.”
[3]
Apabila diperhatikan sejarah kewujudan dan kedudukan tanah persekitaran masjid pada masa dahulu berdasarkan definisi masjid dari sudut istilah, di antaranya ada masjid yang hanya berupa tanah lapang yang diberi tanda atau sempadan di sekelilingnya dengan mendirikan tiang-tiang yang dipacakkan tepat pada sempadan berkenaan.
Jika setakat yang ditanda sebagai sempadan itu hanyalah tiang saja yang dijadikan masjid atau disebut masjid oleh orang ramai, atau oleh pewakaf – jika ia masjid wakaf – maka yang berada di luar sempadannya tiada dikira masjid dan tidak berlaku padanya hukum-hakam masjid seperti iktikaf.
Sehubungan dengan ini, kalau ada orang yang berkata: “Aku jadikan tempat ini sebagai masjid”, maka jadilah tempat itu sebagai masjid, iaitu setakat mana luas atau besarnya tempat yang dimaksudkannya sebagai masjid itu, manakala kawasan yang di luarnya tidak turut menjadi masjid. Dalam hal ini Imam al-Zarkasyi ada menyebutkan: “Sekiranya seseorang berkata: “Aku jadikan sebidang tanah ini sebagai masjid, maka menurut kitab Al-Wajiz jadilah ia masjid walaupun dia tidak menyebut lafaz wakaf.”
[4]
Sebagaimana yang disebutkan oleh Imam al-Zarkasyi di atas, sekiranya keseluruhan tanah yang diperuntukkan itu telah diwartakan (digazetkan) atau diniatkan sebagai masjid, maka jadilah kesemua tanah yang diniatkan itu masjid, walaupun bangunan masjid belum didirikan. Tetapi jika yang digazetkan sebagai masjid hanya setakat bangunannya sahaja, maka itulah sahaja yang dianggap sebagai masjid, manakala bakinya adalah sebagai harim masjid atau rizab masjid (tanah simpanan untuk masjid dan lain-lain keperluan masjid).
Masjid adalah tempat yang dikhaskan untuk solat lima waktu yang dilakukan secara berterusan padanya. Masjid juga boleh didefinisikan tempat solat di rumah. Hal ini berdasarkan hadith daripada Aisyah R.Anha katanya:
أَمَرَ رَسُولُ اللَّهِ صلى الله عليه وسلم بِبِنَاءِ الْمَسَاجِدِ فِي الدُّورِ, وَأَنْ تُنَظَّفَ, وَتُطَيَّبَ
Maksudnya:
 “
Rasulullah SAW telah memerintahkan supaya dibina masjid-masjid di rumah dan di kampung, serta dibersihkan dan diwangikan.
”
[5]
Jenis-jenis Masjid
Menurut Syeikh Dr. Muhammad al-Zuhaili melalui kitabnya
Mausu’ah Qadaya Islamiyyah Mu’asirah
, masjid pada asalnya setiap tempat untuk sujud. Kemudian d
iitlaq
kan tempat binaan khusus untuk ibadat dan menunaikan risalah khusus iaitu tempat solat berjemaah.
Masjid mempunyai pelbagai jenis dan nama, antaranya:
Pertama
: Masjid Utama yang tiga yang mempunyai hukumnya yang tersendiri, iaitu:
Masjid al-Haram di Makkah al-Mukarramah.
Masjid al-Nabawi di Madinah al-Munawwarah.
Masjid al-Aqsa di Baitul Maqdis.
Kedua
: Masjid al-Jamek. Iaitu masjid didirikan solat jemaah, jumaat dan solat-solat seperti khusuf, istisqa’ dan lain-lain. Ia dikenali juga dengan lafaz al-Jamek kerana tempat berhimpun. Kadang-kadang digelar sebagai al-Jamek al-Kabir bagi masjid yang terbesar di satu-satu bandar utama.
Ketiga
: Musalla. Ia merangkumi dua jenis:
Musalla al-‘Id.
Iaitu tempat lapang yang didirikan solat dua hari raya. Biasanya di padang yang boleh memuatkan seramai mungkin penduduk negeri untuk melakukan ibadat solat.
Musalla al-Hay
. Iaitu masjid yang kecil yang didirikan solat dengan jemaah yang sedikit di sesebuah tempat aau kampong. Ini bertujuan bagi menghidupkan solat berjemaah dengan mudah di samping meninggikan suara azan dan dua kalimah syahadah serta tauhid padanya. Mungkin di tempat kita dikenali sebagai surau.
Realiti di Malaysia pula menunjukkan pembahagian masjid atau tempat ibadat umat Islam dibahagikan kepada beberapa nama. Antaranya:
Masjid Negara yang mewakili masjid utama bagi Negara ini.
Masjid utama Negara seperti Masjid Putrajaya dan Masjid Sultan Mizan.
Masjid Negeri seperti Masjid Wilayah Jalan Duta, Masjid Sultan Salahuddin Abdul Aziz Shah di Shah Alam dan lain-lain.
Masjid Daerah yang biasanya setiap daerah mempunyai masjid utama. Ghalibnya terletak di pekan atau bandar kecil.
Masjid kampung sesetengah tempat dibahagikan kepada masjid jamek dan masjid kampung biasa. Sedangkan sebahagian yang lain hampir sama.
Surau Solat Jumaat dimana statusnya adalah surau tetapi diberi kebenaran untuk didirikan solat Jumaat kerana maslahah tertentu.
Surau atau musalla dan sebahagian tempat digelar sebagai balasah. Ia hanya untuk solat Jemaah di kampung kecil atau di tempat yang tertentu.
Mutakhir ini banyak juga tempat-tempat seperti bangunan kerajaan, institusi kewangan dan lain-lain telah membina sebuah ruang untuk solat yang dikenali sebagai musalla atau surau. Antaranya seperti Surau Al-Insaf, Menara Maybank, Kuala Lumpur, Surau An-Nur, di Bank RHB, Kuala Lumpur dan lain-lain.
Masjid al-Haram di Kota Makkah
Masjid al-Haram (المسجد الحرام) merupakan sebuah masjid yang terletak di kota Makkah yang dilihat antara tempat yang suci bagi umat Islam di seluruh dunia. Masjid ini juga di dalamnya terletak rumah Allah iaitu baitullah atau dinamakan Ka’bah yang menjadi arah kiblat bagi seluruh umat Islam apabila ingin mengerjakan ibadah solat.
Selain itu juga, nama masjid al-Haram disebut di dalam al-Qur’an di beberapa tempat, antaranya firman Allah SWT:
إِنَّ الَّذِينَ كَفَرُوا وَيَصُدُّونَ عَن سَبِيلِ اللَّـهِ وَالْمَسْجِدِ الْحَرَامِ الَّذِي جَعَلْنَاهُ لِلنَّاسِ سَوَاءً الْعَاكِفُ فِيهِ وَالْبَادِ
Maksudnya
: “Sesungguhnya (amatlah zalim) orang-orang yang kafir serta menghalang manusia dari jalan Allah (agama Islam) dan dari memasuki Masjid al-Haram (Makkah) yang Kami jadikan ia sebagai tempat beribadah bagi seluruh umat manusia (yang beriman) sama ada yang menetap di situ atau yang datang berziarah.”
[6]
Imam Ibn Kathir mengatakan ayat ini menunjukkan bahawa Allah SWT telah menjadikan ia (masjid al-Haram) sebagai tempat ibadah bagi semua manusia dan tidak ada perbezaan antara yang bermukim di tempat tersebut ataupun orang yang tinggal jauh dari tempat tersebut.
[7]
Demikianlah jelaslah pada kita bahawa masjid al-Haram merupakan salah satu masjid yang mulia kerana namanya dinukilkan di dalam al-Qur’an yang mulia. Di samping itu juga, masjid al-Haram terletak di dalam tempat yang mulia iaitu Makkah al-Mukarramah.
Tanah Haram merupakan tempat yang Allah SWT mengharamkan beberapa perkara sehingga ke hari kiamat bagi memelihara kesuciannya. Terdapat dua cara penentuan sempadan Tanah Haram.
Pertama
, melalui jalan lama berdasarkan pandangan-pandangan ulama silam dan kedua mengikut jalan baru melalui lebuh raya.
Perkiraan jarak mengikut jalan lama, ulama berbeza pandangan berkenaan jaraknya. Antaranya, Imam al-Nawawi menyebut:
Batas Tanah Haram dari arah Madinah

adalah sebelum Tan’im (Tan’im sudah dikira tanah halal) di perkampungan Bani Nifar, tiga batu dari Mekah.

Dari arah laluan Yaman pula terletak di hujung Adhaat (tanah berlumpur) Libn – laluan berbukit Libn, tujuh batu dari Mekah.

Dari arah laluan Taif terletak di Arafah di lembah Namirah, tujuh batu (dari Mekah).

Dari arah laluan Iraq terletak di laluan bukit Maqtha’, tujuh batu.

Dari arah laluan Ji’ranah terletak di perkampungan suku Āli Abdullah bin Khalid, sembilan batu.

Dari arah laluan Jeddah terletak di tasik A’syasy (sebahagian daripadanya Tanah Halal, sebahagian lain Tanah Haram), sepuluh batu dari Mekah.

(Satu batu bersamaan dengan 1.6 meter).
[8]
Manakala perkiraan jarak mengikut jalan baru menggunakan perisian Sistem Kedudukan Sejagat (GPS),
Lebuh Raya Jeddah: (21KM): Bermula dari bahagian barat Masjidil Haram pada pintu Raja Fahd melalui lebuh raya Jeddah sehingga bertemu mercu tanda di sisi lebuh raya.
Lebuh Raya Laith: (20KM): Bermula dari bahagian selatan Masjidil Haram melalui lebuh raya al-Laith sehinggalah bertemu mercu tanda di sisi jalan.
Lebuh Raya Taif – Hada: (14.6KM): Bermula dari bahagian selatan Masjidil Haram melalui lebuh raya (Thaif – Hada) sehinggalah bertemu mercu tanda di sisi jalan berdekatan dengan Universiti Ummu al-Qura.
Lebuh Raya Taif – Sail: (13.7KM): Bermula dari bahagian timur Masjidil Haram melalui lebuh raya Thaif sehinggalah bertemu mercu tanda di sisi jalan.
[9]
Maka kawasan yang berada dalam lingkungan tanda tersebut termasuk kategori Tanah Haram Mekah. Di dalamnya segala ketentuan hukum syariat yang disebutkan di dalam hadis di atas mesti diikuti.
Hukum Non-Muslim Masuk ke Masjid al-Haram
Di dalam kitab
al-Mausu’ah al-Fiqhiyyah
[10]
,
disebut seperti berikut:
Ulama’ Syafi’iyyah dan Hanabilah berpendapat bahawa selain Masjid al-Haram, orang bukan Islam dibolehkan memasuki masjid sekiranya dipersetujui dan mendapat keizinan daripada umat Islam setempat. Adapun jika memasuki Masjid al-Haram, maka hukumnya haram dan hendaklah ditegah.
Ulama’ Hanafiyyah membolehkan orang bukan Islam memasuki masjid, sama ada Masjid al-Haram atau masjid yang lain. Hal ini berdasarkan satu riwayat yang menyebut bahawa Nabi SAW menerima utusan Bani Thaqif di dalam masjid, sedangkan mereka ketika itu masih belum masuk Islam. Ini menunjukkan bahawa orang bukan Islam boleh masuk masjid tanpa kecuali, sama ada Masjid al-Haram atau selainnya.
Ulama’ Malikiyyah menyatakan bahawa bagi orang bukan Islam, hukumnya makruh memasuki masjid, sama ada Masjid al-Haram atau masjid selainnya, sama ada mendapat persetujuan daripada umat Islam atau tidak, melainkan kerana darurat. Contohnya, seperti membaiki bangunan masjid yang tidak dapat dilakukan oleh umat Islam.
[11]
Selain itu, penjelasan berhubung isu orang bukan Islam memasuki masjid juga ada dijelaskan oleh Syeikh Dr. Wahbah al-Zuhaili dalam kitabnya,
[12]
 seperti berikut: Ulama’ Malikiyyah
[13]
 berkata, ‘Orang bukan Islam perlu ditegah daripada memasuki masjid walaupun mendapat keizinan daripada orang Islam, kecuali kerana darurat pekerjaan. Antaranya kerana kos belanja kerja berbanding orang Islam, dan lebih profesional dalam bekerja. Abu Hanifah menyatakan bahawa orang bukan Islam boleh memasuki semua masjid. Ulama’ Syafi’iyyah juga membolehkan orang bukan Islam memasuki masjid kecuali Masjid al-Haram dan tanah haram Mekah. Dibolehkan bagi orang bukan Islam untuk menginap di dalam masjid walaupun dalam keadaan junub menurut pendapat yang paling sahih, selama mana mendapat persetujuan daripada umat Islam.”
[14]
Justeru, dapat difahami bahawa hampir kebanyakan ulama mengharamkan orang Musyrik memasuki Masjid al-Haram. Dalil bagi jumhur ulama’ ialah firman Allah SWT:
يَا أَيُّهَا الَّذِينَ آمَنُواْ إِنَّمَا الْمُشْرِكُونَ نَجَسٌ فَلاَ يَقْرَبُواْ الْمَسْجِدَ الْحَرَامَ بَعْدَ عَامِهِمْ هَذَا
Maksudnya
:
Wahai orang-orang yang beriman, sesungguhnya orang-orang yang musyrik itu najis. Karena itu, janganlah mereka mendekati Masjidil Haram sesudah tahun ini (tahun 9 H).
[15]
Imam al-Syafi’e – seperti yang dinukilkan oleh al-Qurtubi – mengatakan bahawa ayat ini melarang orang kafir daripada memasuki Masjid al-Haram, dan tidak masjid selainnya. Ia juga menunjukkan orang Yahudi dan Nasrani boleh masuk ke masjid yang lain selain Masjid al-Haram.
[16]
Ibn Hazm dan Imam al-Nawawi juga turut mengemukakan pandangan yang sama dalam hal ini.
[17]
Wallahu a’lam.
Bertarikh: 31 Mac 2022 bersamaan 28 Syaaban 1443H

[give_form id=”14962″]

[1]
 Riwayat al-Bukhari (438)
[2]
 Lihat
Mu‘jam Lughat al-Fuqaha
, hlm. 428 dan
Ahkam al-Sajid,
 hlm. 26-27
[3]
 Lihat
Taj al-‘Arus,
 8/174
[4]
 Lihat
Ahkam al-Sajid
, hlm. 396
[5]
 Riwayat Abu Daud (455), Tirmizi (594) dan Ibn Majah (758)
[6]
 (Surah al-Haj: 25)
[7]
 Lihat
 Tafsir al-Quran al-‘Azim,
5/409
[8]
 Lihat
al-Majmu’
, 7/463
[9]
 Lihat
Ahkam al-Haram al-Makki al-Syar’iyyah
, hlm. 40
[10]
 21/252-253
[11]
 Lihat
al-Mausu’ah al-Fiqhiyyah
,
21/252-253
[12]

al-Fiqh al-Islami wa Adillatuhu
(1/482)
[13]
 Lihat
Hasyiyah al-Sowi ‘ala al-Syarh al-Soghir
, 1/178.
[14]
 Lihat
al-Fiqh al-Islami wa Adillatuh
, 1/482
[15]
 Surah al-Taubah (28)
[16]
 Lihat
al-Jami’ li Ahkam al-Quran,
 8/105
[17]
 Lihat
al-Muhalla,
 3/162 dan
Raudhah al-Thalibin,
 1/296
[18]
 Lihat
al-Jami’ li Ahkam al-Quran,
 8/105


#806: Memakan Alpaka

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Apakah hukum memakan daging alpaka? Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ ۚ إِنَّ فِي ذَٰلِكَ لَآيَاتٍ لِّقَوْمٍ يَتَفَكَّرُونَ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya. Sesungguhnya pada yang demikian itu benar-benar terdapat tanda-tanda (kekuasaan Allah) bagi kaum yang berfikir.”
[1]
Ayat di atas menunjukkan bahawa Allah SWT telah menundukkan untuk kamu semua segala apa yang ada di langit yang terdiri daripada matahari, bulan dan bintang, serta segala apa yang ada di bumi yang terdiri daripada haiwan-haiwan (makanan dan pengangkutan darat), tumbuh-tumbuhan, kapal dan lain-lain, untuk manfaat buat kamu semua. Kesemua nikmat-nikmat ini adalah merupakan pemberian daripada Allah semata-mata, Dia memberikan perkara-perkara tersebut kepada kamu sebagai nikmat-Nya dan juga kurniaan-Nya. Maka hendaklah kepada-Nya sahaja kamu menyembah (beribadah) dan jangan sekali-kali kamu menjadikan bagi-Nya sekutu. Sesungguhnya pada apa yang telah Dia tundukkan buat kamu itu ada mengandungi tanda-tanda dan bukti-bukti yang menunjukkan kepada keesaan-Nya, bagi mereka yang merenung (berfikir) akan ayat-ayat Allah (tanda-tanda kekuasaan-Nya) serta hujah-hujah dan dalil-dalil-Nya lalu mereka mengambil pengajaran daripadanya.
[2]
Definisi alpaka
Menurut
Kamus Dewan Edisi Keempat
, alpaka ialah sejenis haiwan mamalia di Amerika Selatan yang rupanya seakan-akan llama dan bulunya yang panjang dapat dijadikan bahan pakaian.
[3]
Secara umumnya, alpaka ialah haiwan ragut di Amerika Selatan yang berkaitan dengan unta. Dari segi pengelasan saintifik, alpaka tergolong dalam famili
Camelidae
. la diternak untuk bulunya yang halus. Kadangkala anaknya disembelih untuk dagingnya, alpaka hidup di kawasan pergunungan di Peru dan Bolivia, la hidup biak pada ketinggian dari 4000 hingga 5000 meter di atas aras laut. Darah alpaka adalah efisien untuk membawa oksigen yang berkurangan di altitud tinggi. Alpaka menyerupai llama. Kedua-dua haiwan ini dipercayai berketurunan guanako, sejenis haiwan liar di Pergunungan Andes. Alpaka tidak lagi mempunyai bulu yang lebih panjang dan jauh lebih baik mutunya daripada llama. Alpaka juga adalah saudara dekat vikuna liar yang berbulu yang hidup di Andes.
Tinggi alpaka kurang sedikit daripada 1.2 meter pada paras bahu. la mempunyai bulu tebal berwarna hitam, putih atau perang yang tumbuh dari 20 hingga 60 sentimeter panjangnya. Bulunya lebih lurus dan lebih halus lagi daripada bulu biri biri. la membekalkan salah satu serat terbaik untuk membuat kain yang panas dan lembut. Pemilik alpaka biasanya menggunting bulu alpaka setiap tahun. Mereka mendapat sebanyak tiga kilogram bulu daripada sesetengah alpaka. Bolivia dan Peru menjadi pengeluar bulu alpaka yang terpenting di dunia. la mengeksport sebahagian daripadanya ke Amerika Syarikat dan Eropah untuk dibuat kain. Selebihnya ditenun di rumah dan sering kali dibuat sebai. Orang Asli di Peru menternak alpaka dan membuat kain daripada bulunya sejak beratus-ratus tahun sebelum orang Eropah tiba di Amerika Selatan. Banyak kain yang dinamakan alpaka sebenarnya mengandungi bulu biri-biri dan kapas dan mempunyai sedikit sahaja atau tiada bulu alpaka.
[4]
Alpaka tergolong dalam jenis haiwan herbivor. Ia meragut rumput segar di ladang, jerami, dan kadang-kadang kulit kayu atau daun pokok. Petani kadang-kadang menambah rumput kering dengan bahan tambahan pemakanan yang direka untuk situasi khas, seperti kehamilan dan menyusui. Selain itu, alpaka juga dikenali sebagai haiwan yang mudah dijaga kerana ia tidak makan banyak.
[5]
Gambar di atas: Alpaka
Hukum memakan alpaka
Mengenai hal ini, terdapat kaedah menyebutkan bahawa hukum asal — yakni dalam menentukan status halal — bagi suatu haiwan darat itu adalah harus dan halal dimakan selagi mana tiada dalil yang mengharamkannya. Firman Allah SWT:
أُحِلَّتْ لَكُم بَهِيمَةُ الْأَنْعَامِ إِلَّا مَا يُتْلَىٰ عَلَيْكُمْ
Maksudnya:

“Dihalalkan bagi kamu (memakan) binatang-binatang ternak (dan sebagainya), kecuali apa yang akan dibacakan (tentang haramnya) kepada kamu.”
[6]
Tambahan lagi, Syeikh Muhammad bin Soleh juga ada menyebutkan bahawa hukum asal bagi suatu makanan itu adalah halal melainkan adanya dalil yang mengharamkannya. Jika timbul keraguan dalam diri kita mengenai suatu makanan itu, yakni adakah ia halal ataupun haram. Maka, ia dihukumkan sebagai halal sehinggalah jelas kepada kita bahawa hukumnya adalah haram. Hal ini adalah berdasarkan kepada firman Allah SWT:
هُوَ الَّذِي خَلَقَ لَكُم مَّا فِي الْأَرْضِ جَمِيعًا
Maksudnya:
 “
Dia lah (Allah) yang menjadikan untuk kamu segala yang ada di bumi.
”
[7]
Ayat di atas merangkumi segala sesuatu yang ada di atas muka bumi ini yang terdiri daripada haiwan-haiwan, tumbuh-tumbuhan, pakaian dan sebagainya. Begitu juga firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya.”
[8]
Begitulah juga dalam sebuah riwayat daripada Abu al-Darda’ bahawa Rasulullah SAW bersabda:
ما أَحَلَّ اللهُ فِي كِتَابِهِ فَهُوَ حَلَالٌ، وَمَا حَرَّمَ فَهُوَ حَرَامٌ، وَمَا سَكَتَ عَنْهُ فَهُوَ عَفْوٌ
Maksudnya:
 “
Apa yang Allah SWT halalkan dalam kitab-Nya, maka ia adalah halal. Apa yang Allah SWT haramkan, maka ia adalah haram, dan apa yang didiamkan mengenainya, maka ia adalah dimaafkan
.”
[9]
Oleh yang demikian, hukum asal bagi seluruh haiwan adalah halal sehinggalah datangnya dalil yang menunjukkan keharamannya.
[10]
Oleh itu, kami berpendapat bahawa daging alpaka adalah halal dimakan. Lebih-lebih lagi, alpaka juga bukanlah tergolong dalam kategori haiwan pemangsa yang memburu mangsanya sebagai makanan seperti singa, memerang dan lain-lain. Akan tetapi alpaka merupakan haiwan herbivor yang hanya makan rumput, jerami dan seumpamanya.
Selain itu, alpaka dilihat hampir kepada unta dan termasuk dalam keluarga unta. Maka boleh untuk kita katakan bahawa ia termasuk dalam jenis unta dan unta termasuk dalam haiwan yang halal dimakan dagingnya. Hal ini sebagaimana dinyatakan oleh pengarang
al-Fiqh al-Manhaji
 bahawa antara binatang yang halal dimakan ialah binatang ternakan (الأنعام), iaitu unta, lembu, biri-biri, kambing, kuda, seladang, keldai liar, kijang, arnab dan lain-lain, yang dianggap elok oleh orang Arab, yang kemudiannya diakui halal oleh syarak.
[11]
Tambahan lagi, disebutkan juga dalam
al-Mausu‘ah al-Fiqhiyyah
 bahawa setiap haiwan liar yang tidak mempunyai taring yang digunakan untuk memburu haiwan lain sebagai makanannya, dan bukan daripada jenis haiwan yang melata (yakni
hasyarat
), dan haiwan tersebut adalah seperti antelop, lembu liar, keldai liar, unta liar. Jenis-jenis haiwan seperti ini adalah halal menurut ijmak (kesepakatan) kaum Muslimin kerana ia termasuk dalam makanan yang baik-baik.
[12]
Kesimpulannya
Berdasarkan kepada perbahasan dan perbincangan di atas,
kami berpendapat bahawa daging alpaka adalah halal untuk dimakan
. Hal ini kerana ia mirip kepada haiwan ternakan seperti unta dan termasuk dalam keluarga unta. Justeru, diharuskan untuk memakannya sebagaimana diharuskan untuk memakan unta. Selain itu, ia bukanlah haiwan yang memiliki taring yang berburu bagi mendapatkan makanannya, tetapi termasuk dalam jenis haiwan herbivor yang hanya memakan rumput, jerami dan seumpamanya. Lebih-lebih lagi, fakta menunjukkan bahawa alpaka juga disembelih bagi mendapatkan dagingnya untuk dimakan.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 31 Mac 2022 bersamaan 28 Syaaban 1443H

[give_form id=”14962″]

[1]
 Surah al-Jathiyah: 13
[2]
 Lihat
al-Tafsir al-Muyassar
, hlm. 499.
[3]
 Lihat
https://prpm.dbp.gov.my/cari1?keyword=alpaka
. Diakses pada 30 Mac 2022.
[4]
 Lihat
Ensiklopedia Dunia
, (Terj. DBP), 1/332-333.
[5]
 Lihat
https://a-z-animals.com/animals/alpaca/
. Diakses pada 30 Mac 2022.
[6]
 Surah al-Ma’idah: 1
[7]
 Surah al-Baqarah: 29
[8]
 Surah al-Jathiyah: 13
[9]
 Riwayat al-Bazzar (4087); al-Tabarani dalam
Musnad al-Syamiyyin
 (2102).
[10]
 Lihat
Fatawa Nur ‘ala al-Darb
, 20/2.
[11]
 Lihat
al-Fiqh al-Manhaji
, 3/68.
[12]
 Lihat
al-Mausu‘ah al-Fiqhiyyah al-Kuwaitiyyah
, 5/134.